MOSTI perlu tumpu dua jenis benih padi, tingkat hasil pesawah

MERSING, 9 Mac – Perdana Menteri Datuk Seri Ismail Sabri Yaakob meminta Kementerian Sains, Teknologi dan Inovasi (MOSTI) memberi tumpuan kepada penghasilan dua jenis benih yang mampu memberi pulangan serta kualiti hasil padi yang baik.

“Di beberapa negara seperti di Filipina dan India, mereka mempunyai benih padi yang tahan apabila ditenggelami air dan kita sebagai sebuah negara yang tak tentu bila berlaku banjir ketika ini, kadang-kadang waktu padi sedang meranum, tiba-tiba ditenggelami air dan akhirnya padi musnah.

“Anak-anak padi yang sedang membesar juga mudah ditenggelami air dan musnah, jadi saya minta MOSTI lihat benih ini jika banjir sekalipun, tanaman padi pesawah tidak akan rosak apabila ditenggelami air untuk beberapa ketika,” katanya.

Ismail Sabri berkata demikian semasa berucap pada Majlis Penyerahan Benih Padi IS21 kepada komuniti di Felcra Sri Mahkota di Endau hari ini.

Ismail Sabri berkata sebelum ini, Institut Penyelidikan dan Pembangunan Pertanian Malaysia (MARDI) telah membuat kajian mengenai benih padi yang tidak menggunakan kuantiti air yang banyak itu.

Justeru, beliau meminta MOSTI dan MARDI meneruskan kajian supaya hasil yang diperoleh tidak terlalu rendah sekali gus dapat membantu pesawah mengurangkan kos dan memberi keuntungan kepada mereka.

“MARDI telah membuat kajian benih padi ditanam bukan di sawah yang perlukan air bertakung iaitu ia hanya perlu disiram seperti pokok bunga dan tidak memerlukan tali air.

“Saya juga telah lancarkan di Pulau Pinang sebelum ini cuma ketika itu, hasilnya agak rendah jadi kita mahu MOSTI dan MARDI buat kajian supaya hasil tidak terlalu rendah,” katanya.

Perdana Menteri juga menyeru agar lebih ramai penyelidik tempatan dalam pelbagai bidang kepakaran tampil mengetengahkan penyelidikan dan pembangunan serta menggembleng tenaga bagi membangunkan inovasi agromakanan negara.

Beliau berkata ini kerana kerajaan sentiasa berusaha memastikan usaha mempertingkat produktiviti industri padi dilakukan secara proaktif termasuk memperkenal teknologi terkini bagi mendepani cabaran dan memperkasa keupayaan.

“Saya juga telah dimaklumkan bahawa MOSTI telah memberikan dana penyelidikan kepada syarikat Pengeluar Padi Sah di Sekinchan dengan kerjasama Agensi Nuklear bagi membangunkan Loji Pengeluaran Benih Asas Padi IS21 mengikut piawaian SOP antarabangsa bagi menghasilkan benih sah yang berkualiti tinggi,” katanya.

Mengulas benih padi IS21 yang dilancarkan pada November tahun lepas di Sekinchan, Selangor, Ismail Sabri berkata pesawah dan petani yang menggunakannya telah memberikan maklum balas positif.

Justeru, beliau percaya jika penggunaan benih itu dilebar luas di Endau, pesawah dan petani akan dapat menikmati manfaat dari segi peningkatan pendapatan serta taraf hidup mereka.- BERNAMA


PM pulang ke kampung halaman, ziarah pusara ibu bapa

KUALA LUMPUR 28 Ogos – Perdana Menteri Datuk Seri Ismail Sabri Yaakob hari ini pulang ke kampung halamannya di Temerloh, Pahang, genap seminggu selepas menjawat jawatan Perdana Menteri.

Berita itu dikongsi melalui Facebook Jabatan Perdana Menteri yang memaklumkan beliau tiba di Tanah Perkuburan Islam Lubuk Kawah, Temerloh pagi tadi.

Perdana Menteri, Datuk Seri Ismail Sabri Yaakob hari ini menziarahi kubur ibu bapanya, Allahyarham Yaakob Abdul Rahman dan Allahyarhamah Wan Jah Wan Hamat di Tanah Perkuburan Islam Lubuk Kawah, Temerloh,”katanya.


‘Aksi Aaron dan Wooi Yik mendebarkan seisi rumah’

AYER KEROH 1 Ogos – Layak ke Sukan Olimpik Tokyo sudah membanggakan ibu bapanya, apatah lagi kejayaan Aaron meraih pingat gangsa dalam acara beregu badminton.

Chia Boon Foo, 62, berkata, anak kedua dari tiga beradik itu tidak pernah luntur semangat untuk menjadi pemain profesional meskipun tidak berjaya memasuki Sekolah Sukan Bukit Jalil (SSBJ) ketika berusia 12 tahun.

Katanya, berbekalkan semangat juang yang tinggi, usaha Aaron tidak terhenti di situ sebaliknya berusaha sehingga layak memasuki sekolah berkenaan dua tahun kemudian dan seterusnya tersenarai sebagai pemain kebangsaan di bawah Persatuan Badminton Malaysia (BAM).

“Sebagai ibu bapa kami sentiasa memberi sokongan terutama apabila Aaron kecewa dengan permainannya dan memberikan kata-kata semangat untuk dia buktikan kepada rakyat Malaysia, dia mampu mengharumkan nama Melaka dan negara di mata dunia.

“Meskipun sekadar pingat gangsa, namun kejayaan dia dan gandingannya Soh Wooi Yik memasuki Sukan Olimpik di Tokyo buat pertama kali sudah cukup membanggakan, malah ia pingat pertama Malaysia di pentas sukan itu,” katanya ketika ditemuramah secara atas talian menerusi Zoom, di sini hari ini.

Mengulas lanjut, Boon Foo berkata, aksi perlawanan anaknya malam tadi sangat mendebarkan sehingga dia bersama isterinya, Chan Mee Kee dan anak perempuannya berusia 23 tahun menjerit bersorakan sebaik Aaron memenangi pingat gangsa.

“Aaron seorang yang sangat berfikiran jauh dan bersemangat tinggi sejak kecil, jadi melalui permainan dia dan pasangannya malam tadi saya boleh lihat karakter dia benar-benar mahu membawa sesuatu untuk negara.

“Aksi mereka memang mendebarkan, satu rumah menjerit…agaknya jiran sebelah rumah ingat kami sudah naik ‘gila’, mujur mereka tidak membuat laporan polis,” katanya berseloroh.

Menceritakan perjalanan Aaron sebagai pemain badminton, Boon Foo berkata, sejak berusia tujuh tahun, Aaron sering mengikutinya ke gelanggang badminton untuk bermain.

“Sebagai bapa, sudah tentu saya menyokong minatnya dan membawanya memasuki kelas latihan badminton sehingga Aaron berjaya mewakili Melaka dalam Sukan Malaysia (SUKMA) dan pelbagai kejohanan dalam dan luar negara,” katanya.

Sama seperti rakyat Malaysia lain yang terpisah dengan anak masing-masing, Boon Foo juga mengakui sudah lama tidak bertemu anak keduanya itu sejak negara dilanda pandemik COVID-19.

Jelasnya, dia dan isteri bagaimanapun bersyukur dapat berjumpa Aaron serta isteri dan dua anaknya pada sambutan Tahun Baru Cina dalam suasana norma baharu.

“Sejak dari itu, kami hanya berhubung menerusi telefon dan setiap kali ada perlawanan, kami bercakap sekejap bagi melepaskan rindu selain memberi kata-kata semangat kepadanya.

Sementara itu, isterinya, Mee Kee, 62, berkata, selepas tamat perlawanan malam tadi, Aaron ada menghubunginya, namun dia tidak dapat berbual lama.

Semalam, Aaron bersama Wooi Yik menghadiahkan pingat gangsa dalam acara beregu di Olimpik selepas menewaskan beregu Indonesia, Hendra Setiawan — Mohammad Ahsan dalam penentuan tempat ketiga dan keempat.


Bayi perempuan ditemukan dalam kotak di perhentian bas

SEREMBAN 14 Jun – Seorang bayi perempuan dipercayai berusia dua hari, ditemukan di perhentian bas berhadapan Sekolah Menengah Kebangsaan Felda Sri Sendayan, dekat sini, pagi tadi.

Ketua Polis Daerah Seremban Asisten Komisioner Mohd Said Ibrahim berkata pihaknya menerima panggilan daripada orang awam pada kira-kira 11.58 pagi berhubung penemuan bayi itu.

“Bayi perempuan tersebut dalam keadaan sihat dan telah dihantar ke Hospital Tuanku Ja’afar (HTJ), Seremban untuk pemeriksaan lanjut,” katanya dalam kenyataan di sini hari ini.

Beliau turut meminta orang ramai yang mempunyai sebarang maklumat berkaitan untuk tampil dengan menghubungi Pegawai Penyiasat Inspektor Adi Khusaini Saripudin di talian 012-7778789.

Hari ini tular gambar dan video berdurasi 26 saat di laman sosial berkenaan penemuan bayi yang dipercayai diletakkan di dalam kotak di perhentian bas berhadapan sebuah sekolah di Felda Sri Sendayan.


Sita 850 bungkus minyak peket kurang 1kg

KESIDANG 15 Julai – Padah mengurangkan isipadu minyak masak peket kurang dari sekilogram 50 kotak minyak keluaran sebuah kilang negeri ini dipercayai untuk pasaran dalam negeri disita.

Pengarah Kementerian Perdagangan Dalam Negeri Dan Hal Ehwal Pengguna (KPDNHEP) Melaka Norena Jaafar berkata pihaknya membuat pemeriksaan mengejut terhadap kilang terbabit pada jam 3 petang semalam mendapati isipadu minyak paket subsidi yang dibungkus kilang berkenaan kurang daripada satu kilogram.

“Dalam satu kotak, kebiasaannya ada 17 peket minyak seberat satu kilogram ini, dan apabila kita buat timbangan setiap pek minyak masak itu didapati berat 0.92 gram, 0.93 gram.

Beliau berkata demikian dalam sidang media selepas membuat pemeriksaan mengejut terhadap pengeluar minyak masak peket di sekitar Daerah Melaka Tengah hari ini.

Mengulas lanjut, Norena turut memaklumkan pihak kilang terbabit turut memberi alasan kononnya alat timbangan mengalami masalah antara punca berat minyak masa peket itu kurang dari sekilogram.


‘Little Beijing’ Melaka jadi tumpuan menjelang Tahun Baharu Cina

Tinjauan di Kampung Baru Machap Umboo di sini mendapati selain kepelbagaian bentuk lampu hiasan dan tanglung merah berbentuk sfera, terdapat juga hiasan tanglung segi empat tepat yang dipasang bersama lampu berwarna-warni di Jalan Lampu Langit sepanjang lebih 100 meter serta tanglung gergasi lebih lima meter berhampiran Dewan Besar Kampung Permai Machap Umboo.

Di Kampung Machap Baru pula, laluan di dalam kawasan penempatan itu dihiasi dengan tanglung selain terdapat ‘Meihua Walk’ yang menjadi tumpuan pengunjung untuk bergambar.

Madeline Chua Lin Mei, 23, yang datang bersama empat lagi ahli keluarganya dari Bukit Katil ketika ditemui di Kampung Baru Machap Umboo berkata beliau mengetahui tentang ‘Little Beijing’ itu menerusi perkongsian pengguna media sosial yang merakam gambar kenangan di kampung tersebut.

“Saya teruja untuk datang dan melihat sendiri keindahan lampu serta tanglung di sini serta tidak mahu lepaskan peluang mengambil gambar. Sudah dua tahun sambutan Tahun Baharu Cina agak suram namun tahun ini kembali meriah,” kata pekerja swasta itu.

Nuradila Alias, 36, dari Cheng pula berkata suasana di kampung tersebut mengembalikan kenangan beliau ketika melancong di Beijing, China lima tahun lepas dan beliau serta tiga lagi rakannya tidak melepaskan peluang untuk bergambar di Jalan Lampu Langit dan tanglung gergasi.

“Suka sangat lihat lampu yang cantik dan tanglung berwarna-warni. Walaupun tidak meraikan Tahun Baharu Cina tetapi sekurang-kurangnya dapat ambil gambar yang cantik-cantik di sini,” kata pekerja sektor perhotelan itu.

Sementara itu, Ahli Dewan Undangan Negeri Machap Jaya Ngwe Hee Sem berkata pemasangan pelbagai lampu hiasan dan lebih 3,000 tanglung di dua kampung berkenaan melibatkan peruntukan lebih RM100,000 dan ia bertujuan memeriahkan sambutan perayaan Tahun Baharu Cina pada minggu hadapan.

Beliau yang juga Exco Perpaduan, Penerangan, Tenaga Kerja dan Hal Ehwal Pengguna negeri berkata kerja-kerja menghias dan mencantikkan kampung berkenaan dilakukan secara gotong-rotong oleh penduduk dua kampung berkenaan lebih seminggu lepas.

“Sudah dua tahun suasana sambutan Tahun Baharu Cina di kedua-dua kampung tersebut tidak semeriah seperti tahun-tahun sebelum ini ekoran pelbagai prosedur operasi standard (SOP) disebabkan penularan COVID-19 yang agak membimbangkan.

“Namun, tahun ini kita dapat lihat Kampung Baru Machap Umboo dan Kampung Machap Baru telah berubah wajah seperti Little Beijing dan kedua-dua kampung tersebut menerima sumbangan dana daripada pelbagai pihak untuk melakukan kerja-kerja menghias termasuk daripada wakil rakyat dan penduduk kampung,” katanya.

Ngwe berkata ‘Little Beijing’ itu berpotensi menjadi antara ikon pelancongan Melaka dan beliau dimaklumkan tempahan inap desa di kedua-dua kampung berkenaan menjelang Tahun Baharu Cina telah penuh. – BERNAMA


139 kes positif COVID-19 Sekolah Seri Puteri stabil

Beliau berkata kesemua yang dikesan positif itu adalah hasil saringan yang dilakukan terhadap 946 individu di sekolah tersebut terdiri daripada 849 pelajar, 59 guru dan 38 petugas setakat 3 petang ini.

“Kesemua kes positif itu dalam keadaan stabil dan semua mereka adalah kategori 1 dan 2A,” katanya dalam kenyataan di sini hari ini.

Pesakit COVID-19 kategori 1 merujuk kepada mereka yang tiada bergejala langsung, kategori 2A mempunyai simptom ringan dan kategori 2B adalah bergejala ringan yang teruk dan akan dimasukkan ke Pusat Kuarantin dan Rawatan COVID-19 (PKRC).

Dr Sha’ari berkata kesemua kes positif itu akan dirujuk ke PKRC Bersepadu 2.0 Taman Ekspo Pertanian Malaysia (MAEPS), Serdang manakala kontak rapat akan ditempatkan di stesen kuarantin kerajaan.

“Kes indeks merupakan seorang guru di sekolah tersebut. Beliau didapati bergejala pada 22 Nov lepas dan disahkan positif COVID-19 pada 24 Nov.

“Hasil saringan kontak rapat telah mengesan tujuh lagi kes iaitu enam pelajar dan seorang lagi guru sebelum Kluster COVID-19 diumumkan sebagai Kluster Persiaran Tasik pada 29 Nov,” katanya. – BERNAMA


Perodua jual 6,988 kenderaan pada Ogos

KUALA LUMPUR 3 Sept – Perodua berjaya mencatatkan jualan 6,988 unit kenderaan pada Ogos 2021 berbanding hanya 655 unit pada bulan sebelumnya berikutan peningkatan pengeluaran dan pembukaan pusat jualan secara beransur-ansur sejak 16 Ogos lalu.

Presiden merangkap Ketua Pegawai Eksekutif Perodua, Datuk Zainal Abidin Ahmad berkata, angka pengeluaran dan pendaftaran kenderaan itu juga dijangka melonjak pada bulan ini apabila keadaan kembali seperti biasa.

Dalam kenyataan pada Jumaat, beliau berkata semua operasi Perodua telah dihentikan sementara susulan penutupan kemudahannya di seluruh negara yang dilaksanakan pada 1 Jun, 2021 bagi mengawal penyebaran COVID-19.

Setakat tahun ini, Perodua telah mendaftarkan 104,933 unit kenderaan – penurunan sebanyak 12.5 peratus berbanding 119,977 kenderaan yang dijual antara Januari hingga Ogos, 2020.

Zainal Abidin berkata, pengeluar kereta itu juga sedang berusaha untuk mengecilkan jurang tersebut dengan mempertingkat pengeluaran kenderaan dan menambahbaik prosedur operasi demi memastikan keselamatan kakitangan dan pelanggan.

“Berdasarkan faktor waktu dan sumber sedia ada, kami menurunkan sasaran jualan sebanyak 10.8 peratus kepada 214,000 unit kenderaan bagi tahun ini berbanding sasaran awal 240,000 unit yang diumumkan sebelum ini.

“Keutamaan kami pada masa ini adalah untuk memastikan industri automotif dapat terus beroperasi dan bertahan pada tahun ini.
“Antara ancaman sektor pengeluaran domestik dan antarabangsa adalah peningkatan kes COVID-19 serta kekurangan bekalan semikonduktor,” katanya.

Menyentuh kekurangan cip semikonduktor, Zainal Abidin berkata, Perodua masih mendapat bekalan mencukupi bagi memastikan usaha pengeluaran terus lancar pada 2021 selain mengatasi sebahagian besar tempahan yang tertunggak pada tahun ini.

“Buat masa ini, bekalan cip semikonduktor masih menjadi isu global dan kami bekerjasama dengan rakan kongsi serta pembekal untuk mengehadkan sebarang gangguan yang mungkin berlaku,” katanya.


Roti Canai Hari Ini jadi tumpuan di Rumah Terbuka Aidilfitri Melaka

AYER KEROH 29 April – Roti Canai Hari Ini menjadi antara juadah popular pada Majlis Rumah Terbuka Aidilfitri Kerajaan Negeri Melaka di Pusat Dagangan Antarabangsa Melaka (MITC), di sini, hari ini.

Seawal 10 pagi, orang ramai sudah mula beratur di hadapan gerai yang menyediakan hidangan roti canai panas yang dimasak secara langsung.

Selain roti canai, pelbagai lagi juadah enak lain turut disediakan di MITC, antaranya, lemang, ketupat, rendang, ayam golek, laksa, kambing golek, sate dan nasi lemak.

Majlis tersebut turut diserikan dengan kehadiran Yang di-Pertua Negeri Tun Seri Setia Mohd Ali Mohd Rustam dan isteri Toh Puan Datuk Wira Asmah Abd Rahman.

Ia turut dihadiri Ketua Menteri Datuk Seri Ab Rauf Yusoh; Setiausaha Kerajaan Negeri Datuk Wira Zaidi Johari; Speaker Dewan Undangan Negeri Datuk Wira Ibrahim Durum, barisan Exco Kerajaan Negeri dan Ahli-ahli Dewan Undangan Negeri (Adun).

Dianggarkan lebih 25,000 rakyat Melaka akan berkunjung rumah terbuka pada hari ini yang bermula pada jam 10 pagi dan berakhir 3 petang nanti.


‘Kami memang dah bersedia’ – pemain industri pelancongan

AYER KEROH 1 Okt. – Penggiat industri pelancongan di Melaka sudah bersiap sedia menerima pengunjung dengan tahap pematuhan prosedur operasi standard (SOP) yang tinggi.

Presiden Persatuan Pelancongan Melaka (MTA), Madelina Kuah berkata, pihaknya yakin dengan usaha itu berikutan majoriti kakitangan dalam sektor tersebut sudahpun lengkap divaksin.

“Kalau belum lengkap mereka tak boleh buka premis, pengunjung yang datang pun kena lengkap dua dos vaksin juga,” katanya ketika dihubungi MHI.

“Bila premis itu ada pengunjung yang kena COVID-19 macam mana kita nak kesan
keluarga tu dan nak selesaikan masalah dengan segera.

“Dari segi Prosedur Operasi Standard (SOP) memang kita ikut 50 peratus pada satu-satu masa seperti saranan kerajaan negeri, kita kena kawal ada pintu keluar dan masuk,” katanya lagi.

“Kita dah buka sepenuhnya, bilik dan outlet semua operasi seperti biasa. Tempahan pengunjung yang luar negeri kita perlu tunggu tapi pengunjung tempatan (Melaka) memang dah ada.

“Kita memang semak tunjuk MySejahtera dan orang Melaka saja boleh menginap di hotel, kalau dari luar negeri kena tunjuk surat Kementerian Perdagangan Antarabangsa dan Industri (MITI) sebagai bukti mereka bekerja di sini,” katanya.


Warga emas tipu urus vaksinasi COVID -19

SEMPORNA 20 Sept. – Polis menahan seorang lelaki warga emas di Taman Kanak-Kanak Pekan Semporna, di sini pada Jumaat lalu setelah disyaki terlibat dengan penipuan vaksinasi COVID-19.

Ketua Polis Daerah Semporna Superintendan Farhan Lee Abdullah berkata, suspek warga tempatan berusia 61 tahun yang tidak bekerja itu ditahan pada 2.35 petang.

“Suspek menawarkan perkhidmatan mengurus vaksinasi di Dewan Masyarakat Semporna dengan bayaran RM20 setiap seorang dan setakat ini dikesan terdapat 16 mangsa penipuan itu,” katanya dalam kenyataan hari ini.

Beliau berkata, polis memandang serius perkara itu sama ada membabitkan individu atau sindiket yang cuba mengambil peluang menjalankan penipuan dengan menawarkan perkhidmatan vaksinasi berbayar.

Katanya kes disiasat di bawah Seksyen 420 Kanun Keseksaan dan individu yang mempunyai maklumat mengenai kes berkenaan diminta menghubungi pegawai penyiasat Sarjan Mohamad Hayazi Hariff Fazilah di talian 017-895 4967 atau 089-782020.


‘Kecewa, tapi kami akur..’

AYER KEROH 29 Sept. – “Tipulah kalau kata kami tak kecewa, tetapi kami terpaksa akur kerana pandemik ini (COVID-19) bukan sesuatu yang boleh kita kawal”.

Demikian reaksi Pengurus Pasukan Piala Tun Sharifah Rodziah Melaka United Dr Siti Faidul Maisarah Abdullah ketika mengulas mengenai penangguhan kejohanan berkenaan seperti yang diumumkan Persatuan Bola Sepak Malaysia (FAM) semalam.

Menurutnya, skuad bola sepak wanita Melaka sudah melakukan persiapan rapi untuk menghadapi kejohanan berkenaan, apatah lagi berbekalkan status juara bertahan pada edisi tahun lalu.

“Kalau ikutkan kita memang sudah buat persiapan rapi dari segi pemilihan pemain hinggalah ke sesi latihan sebab impian kita adalah untuk mengekalkan kejuaraan itu.

“Mungkin dari sudut positif kita boleh menganggap seperti kita dapat pegang piala itu lama sedikit sampai tahun depanlah memandangkan tarikh kejohnan itu bersambung belum diputuskan lagi,” katanya kepada Melaka Hari Ini.

Mengulas mengenai aktiviti pemain wanita Melaka United selepas keputusan itu diumumkan, Siti Faidul Maisarah berkata pemain masih menjalani latihan dan aktiviti ringan seperti biasa bagi memastikan kecergasan mereka berada di tahap terbaik.

“Buat masa ini kita minta pemain untuk sentiasa berlatihan dan melakukan latihan sendiri. Aktiviti seperti futsal, ‘walking football’ dan lain-lain akan kita rangka sementara menunggu kejohanan akan datang,” katanya lagi.


Kasari bayi: Wanita direman empat hari mulai hari ini

JOHOR BAHRU, 16 Mei – Wanita tempatan yang ditahan awal pagi ini untuk membantu siasatan kes mengasari bayi di sebuah taska di Mutiara Rini, dekat Skudai, direman empat hari mulai hari ini.

Perintah itu dikeluarkan Majistret R Salini ke atas wanita berusia 21 tahun itu bagi membolehkan siasatan lanjut dibuat terhadapnya mengikut Seksyen 31 (1) (A) Akta Kanak-kanak 2001.

Terdahulu, wanita tersebut yang merupakan pengasuh di sebuah taska, dibawa ke Mahkamah Johor Bahru dengan berpakaian lokap berwarna jingga, akan direman sehingga Jumaat ini.

Sebelum itu, dalam satu kenyataan berasingan, Ketua Polis Johor Datuk Kamarul Zaman Mamat berkata wanita berkenaan ditahan 2 pagi tadi di Selesa Jaya, Skudai, oleh sepasukan polis daripada Bahagian Siasatan Jenayah Ibu Pejabat Iskandar Puteri.

Menurut beliau, hasil siasatan yang dijalankan mendapati kejadian berlaku di sebuah taska di Mutiara Rini, melibatkan seorang bayi perempuan berusia 11 bulan dan seorang bayi lelaki berusia sembilan bulan, selain taska itu didapati beroperasi secara tidak sah.

Kes disiasat di bawah Seksyen 31 (1)(A) Akta Kanak-Kanak 2001, yang jika sabit kesalahan boleh dipenjara maksimum 10 tahun atau denda tidak lebih RM20,000 atau kedua-duanya sekali.


TMJ ucap takziah atas pemergian ahli keluarga Syafiq Ahmad

JOHOR BAHRU, 6 Dis – Tunku Mahkota Johor Tunku Ismail Sultan Ibrahim hari ini menzahirkan salam takziah kepada penyerang Kelab Bolasepak Johor Darul Ta’zim, Muhammad Syafiq Ahmad dan keluarganya, atas pemergian anak lelaki, ibu mertua dan pembantu rumahnya, selepas terlibat kemalangan di Pulau Pinang, awal pagi tadi.

“Saya ingin mengucapkan salam takziah kepada Syafiq Ahmad atas pemergian ahli keluarga beliau. Kami sentiasa bersama anda, Syafiq. Semoga roh Allahyarham dicucuri rahmat. Al-Fatihah,” titah baginda dalam satu hantaran di Facebook Johor Southern Tigers, sebentar tadi.

Pemilik Kelab JDT itu juga turut menyeru orang ramai supaya tidak menyebarkan gambar-gambar atau video berkaitan kemalangan itu bagi menjaga sensitiviti dan perasaan Syafiq sekeluarga.

Dalam kejadian pada pukul 5.36 pagi itu, bayi lelaki Syafiq berusia 22 hari, ibu mertuanya Zainab Wahab, 45, dan pembantu rumahnya iaitu wanita warga Indonesia Titik Sukamti, 30-an, maut dalam kemalangan itu manakala penyerang JDT berusia 25 tahun itu bersama anak perempuannya Aaira Nur Saffiyya, 2, cedera ringan.


Kerajaan wajibkan pemasangan AED di fasiliti awam menjelang 2035 – Khairy

AED adalah peranti yang boleh menganalisis denyutan jantung dan memberi maklumat kepada penyelamat sama ada untuk menyampaikan arus renjatan kepada mangsa serangan jantung terutama di tempat awam.

Khairy berkata perkara itu akan dibawa kepada Majlis Negara bagi Kerajaan Tempatan untuk disokong pelaksanaannya sejajar keputusan kerajaan pagi tadi meluluskan dasar ‘AED public access’ iaitu meletakkan peranti berkenaan di kawasan awam.

“Kita akan mulakan dengan satu program yang diberikan nama (Jaringan) MyAED Komuniti yang mana Persatuan Bulan Sabit Merah (PBSM) dan St John Ambulans (SJAM) akan menyediakan 100 AED buat permulaan di seluruh Malaysia.

“Bukan hanya sedia AED, (tetapi juga) bertanggungjawab menyelenggara AED dan yang penting melatih sukarelawan untuk menggunakan AED tersebut,” katanya selepas lawatan kerja ke Ibu Pejabat Kebangsaan PBSM di sini hari ini.

Khairy juga berkata bagi Projek Ambulans Hotspots iaitu sambungan bagi projek perintis yang dilaksanakan tahun lepas, SJAM dan PBSM akan menambah 15 lokaliti menjadikan pengoperasiannya kepada 20 hotspot di seluruh negara.

“Kita sasarkan tempoh respons ambulans iaitu 15 hingga 30 minit untuk keutamaan kecemasan dalam radius kurang dari 10 kilometer, itu KPI kita dan kita telah luluskan peruntukan sebanyak RM5 juta,” katanya.

Beliau berkata tiada sebarang tindakan undang-undang akan diambil terhadap penerima vaksin Sinovac yang belum mendapatkan dos penggalak namun individu terbabit tidak dapat menikmati kelonggaran seperti penerima vaksin lengkap selepas status vaksinasi mereka bertukar pada 1 April ini.

Terdahulu, Khairy menyaksikan sesi menandatangani memorandum persefahaman antara SJAM dan PBSM bagi menjalin kerjasama strategik di Ibu Pejabat Kebangsaan SJAM di sini.

MoU itu bertujuan meningkatkan kerjasama dalam program perkhidmatan ambulans, pertolongan cemas masyarakat, bantuan bencana dan promosi kesihatan sekali gus menyokong inisiatif Kementerian Kesihatan bagi meningkatkan penyampaian penjagaan kesihatan semasa kecemasan atau krisis.


Presiden PEKEMA Sarawak meninggal dunia

KUCHING, 4 Feb – Presiden Persatuan Pengimport dan Peniaga Kenderaan Melayu Malaysia (PEKEMA) cawangan Sarawak Tan Sri Abang Khalid Abang Marzuki meninggal dunia pada 5.43 pagi tadi pada usia 74 tahun di Hospital Pantai, Bangsar akibat menderita penyakit kanser usus.

Pembantu peribadi beliau, Siti Aisyah Ramli, 34, mengesahkan perkara itu berkata jenazah Allahyarham kini berada di Masjid Bangsar untuk disolatkan sebelum dibawa pulang ke Sarawak menaiki pesawat pada petang ini untuk dikebumikan di Tanah Perkuburan Semariang di sini pada hari sama.

“Kesihatan Abang Khalid semakin merosot selepas melakukan pembedahan kanser usus pada 15 Jan lepas dan hari ini beliau telah pergi buat selamanya,” katanya ketika dihubungi Bernama di sini.

Pada 25 Nov lepas, Abang Khalid dikejarkan ke Pusat Perubatan Pakar Timberland di Kuching selepas mengadu sakit perut sebelum didiagnos menghidap kanser usus tahap tiga.

Semasa hayatnya, Abang Khalid pernah diberi tanggungjawab mengemudi Persatuan Sepak Takraw Sarawak dan menjadi Timbalan Ketua Cawangan Parti Pesaka Bumiputra Bersatu (PBB) Semariang.

Abang Khalid juga mengetuai Yayasan PEKEMA Sarawak ditubuhkan pada 2010 yang telah bergerak aktif dalam menyalurkan bantuan kepada golongan memerlukan di Sarawak menerusi program tanggungjawab sosial korporat (CSR) yang melibatkan dana lebih RM9 juta.

Allahyarham meninggalkan seorang balu, Puan Sri Lily Johari, tujuh anak termasuk penyanyi dan model, Camelia atau nama sebenarnya Dayang Noor Camelia beserta lapan cucu.- BERNAMA


PRU15: Pusat pengundian awal ditutup 5 petang

KUALA LUMPUR, 15 Nov – Pusat pengundian awal di seluruh negara bagi Pilihan Raya Umum ke-15 (PRU15) ditutup pada 5 petang ini.

Turut diadakan serentak ialah pengundian awal bagi Pilihan Raya Kecil Dewan Undangan Negeri (DUN) Bugaya, Sabah yang tertangguh berikutan proklamasi darurat bagi mencegah penularan COVID-19.

Sebanyak 578 pusat pengundian awal membabitkan 970 saluran, yang dibuka sejak 8 pagi antaranya di Ibu Pejabat Polis Kontinjen, Ibu Pejabat Polis Daerah dan kem tentera, ditutup secara berperingkat antara 12 tengah hari hingga 5 petang.

Antara pegawai kanan keselamatan yang menunaikan tanggungjawab bagi memilih pemimpin negara ialah Ketua Polis Negara Tan Sri Acryl Sani Abdullah Sani, Panglima Angkatan Tentera Jeneral Tan Sri Affendi Buang, Panglima Tentera Darat Jeneral Tan Sri Zamrose Mohd Zain dan Pesuruhjaya Polis Sabah Datuk Idris Abdullah.

Kertas undi akan disimpan di lokap balai polis dan dikira pada Sabtu ini bermula 4 petang di tempat pengiraan yang ditetapkan SPR serta disaksikan oleh ejen calon masing-masing.


Pemuda patah kaki dirempuh babi hutan ‘mandi laut’

PANTAI KUNDOR 17 Mei – Seorang pemuda patah kaki selepas motosikal dinaikinya dirempuh babi hutan dalam kejadian di Pantai Puteri, baru-baru ini.

Menerusi rakaman video tular, babi berkenaan dilihat berenang dari laut sebelum naik ke darat dan meluru ke jalan raya menyebabkannya merempuh sebuah motosikal yang kebetulan lalu di kawasan itu.

Ahli Dewan Undangan Negeri (ADUN) Pantai Kundor Tuminah Kadi @ Mohd Hasim berkata, babi berkenaan bukanlah datang dari tengah laut seperti didakwa segelintir pihak.

Berdasarkan maklumat, katanya, babi hutan itu dipercayai datang dari kawasan semak di sekitar Pantai Rombang sebelum menuju ke laut dan selepas itu naik semula ke darat pada ketika pantai berkenaan dipenuhi pengunjung.

“Mungkin juga disebabkan cuaca panas menyebabkan babi ke laut dan apabila melihat ramai orang, ia mula panik dan meluru ke darat.

“Ia menyebabkan seorang pemuda di Kampung Tanah Merah Jaya patah kaki apabila dirempuh babi berkenaan ketika kebetulan lalu di kawasan itu,” katanya kepada Melaka Hari Ini.

Mengulas lanjut, Tuminah yang mesra dengan panggilan Kak Ina berkata, pihaknya bersama Jabatan Perlindungan Hidupan Liar dan Taman Negara Semenanjung Malaysia (PERHILITAN) Melaka akan terus melipatgandakan usaha membasmi masalah babi hutan di sekitar Pantai Kundor.

“Sebenarnya, melalui operasi berterusan yang dijalankan bersama PERHILITAN, masalah babi hutan di Pantai Kundor kian berkurangan berdasarkan semakin kurang aduan yang kita terima.

“Cumanya, masalah itu masih belum selesai dan saya telah meminta PERHILITAN untuk terus menjalankan operasi tembak mahupun memasang perangkap dengan lebih kerap bagi membendung masalah babi hutan yang membelenggu penduduk di kawasan ini,” katanya.


100 peratus dewasa di Malaysia dijangka lengkap vaksin pada Oktober

KUALA LUMPUR 18 Julai – Seratus peratus populasi dewasa di Malaysia dijangka melengkapkan dos vaksin COVID-19, pada Oktober ini berikutan sasaran pencapaian program vaksinasi negara telah dipercepatkan, kata Perdana Menteri Tan Sri Muhyiddin Yassin.

Katanya, tindakan mempercepatkan program vaksinasi itu termasuk meningkatkan kapasiti untuk mencapai kadar suntikan 500,000 dos sehari, adalah berikutan penemuan varian baharu COVID-19 yang lebih ganas dan kes positif yang meningkat dengan mendadak.

“Vaksinasi adalah kunci utama kejayaan melawan COVID-19. Jadual asalnya, 80 peratus penduduk Malaysia akan menerima dos lengkap vaksin menjelang suku pertama 2022.

“Sasaran kemudiannya dipercepatkan ke Disember 2021. Kini, sasaran program vaksinasi dipercepatkan lagi,” katanya dalam kenyataan yang dimuat naik menerusi laman sosial Facebook hari ini.

Katanya, kerajaan juga menyasarkan 100 peratus populasi dewasa di Selangor dan Kuala Lumpur akan menerima sekurang-kurangnya satu dos vaksin pada 1 Ogos di bawah Operasi Lonjakan Kapasiti, manakala di Sarawak perkara itu akan dicapai, pada akhir Ogos.

“Hampir semua negeri akan mencatatkan kadar vaksinasi melebihi 50 peratus pada akhir Ogos. Semua negeri akan mencatatkan kadar vaksinasi melebihi 70 peratus pada September,” katanya.

Muhyiddin berkata kerajaan setakat ini telah menempah lebih 76.1 juta dos vaksin melibatkan 70 peratus Pfizer dan selebihnya termasuk Sinovac, AstraZeneca dan CanSino.

“Dijangkakan kita akan menerima jumlah keseluruhan 30 juta dos pada akhir bulan ini, 40 juta dos pada bulan Ogos, 53 juta dos pada September dan 58 juta dos pada Oktober.


Baik pulih kerosakan berulang jambatan gantung di Laman Belia

SUNGAI RAMBAI 19 Julai – Jambatan gantung yang merupakan tarikan pelancong di Laman Belia acapkali rosak akibat aktiviti vandelisme pihak tidak bertanggunjawab.

Perkara itu diakui Ahli Dewan Undangan Negeri (ADUN) Sungai Rambai, Siti Faizah Abd Azis yang memaklumkan kerja baik pulih jambatan gantung itu juga sering dilakukan setiap kali masalah itu berlaku.

Katanya, kerosakan itu bukan berlaku sekali dua malah berulang kali malah kerja baik pulih jambatan gantung itu baharu sahaja dilakukan beberapa bulan lalu, namun berlaku kerosakan akibat pihak tidak bertanggungjawab.

“Jambatan gantung sepanjang kira-kira 200 meter itu adalah tarikan pelancong yang singgah ke Laman Belia, jadi apabila berlaku kerosakan mengakibatkan orang ramai tidak boleh melaluinya kerana dikhuatiri membahayakan keselamatan.

“Jadi, saya minta Majlis Perbandaran Jasin (MPJ) laksanakan kerja baik-pulih jambatan itu supaya orang ramai boleh menggunakannya dengan selamat. Alhamdulillah, pihak MPJ memberi kerjasama dengan baik,” katanya ketika dihubungi di sini.

Dalam pada itu, Siti Faizah berkata, kerja membesarkan jambatan di Kampung Parit Daka selesai dilaksanakan bagi memudahkan perjalanan pekebun dan peladang keluar masuk ke ladang masing-masing menggunakan infrastuktur berkenaan.


Banjir: Jururawat dan anak sanggup jalan kaki 8 jam untuk kembali ke rumah

SHAH ALAM, 19 Dis – Seorang jururawat bersama anak perempuan sanggup berjalan kaki selama lapan jam dari sebuah stesen minyak di Shah Alam ke rumah mereka Bandar Putera Klang kerana kereta dinaiki rosak setelah cuba meredah banjir untuk pulang ke rumah.

Hayati Halim, 44, pulang dari kampung halaman di Bagan Serai, Perak selepas mendapat tahu daripada jirannya bahawa rumahnya telah dinaiki air hingga ke paras dada.

“Saya nak tengok dahulu apa keadaan di rumah dan sedang menunggu bot untuk memasuki kawasan rumah kerana paras air tinggi, nak tengok apa yang boleh saya selamatkan,” katanya yang ditemui.

Beliau yang tinggal di Taman Kamelia, Bandar Putera Klang, ditemani anak perempuan berumur 16 manakala suami dan seorang lagi anak menguruskan kereta mereka.

Sementara itu, seramai 280 mangsa banjir di pusat pemindahan sementara (PPS) Dewan Kemuning Utama, dekat sini terpaksa ‘bergelap’ apabila bekalan elektrik di kawasan itu terputus sejak 11 malam tadi.

Mangsa merupakan penduduk di sekitar Taman Bukit Kemuning dan Taman Seri Muda yang telah berpindah ke PPS tersebut sejak 6 pagi Sabtu.

Seorang penduduk Mohamad Albrahim Chong Shafie, 41, berkata ini merupakan kali pertama dewan itu digunakan sebagai PPS dan juga pengalaman pertamanya menjadi mangsa banjir.

“Sebelum ini air pernah naik pada paras betis di kawasan taman saya, namun banjir kali ini ada rumah di kawasan saya naik sehingga ke paras dada,” katanya kepada Bernama.

Beliau berkata hanya sebahagian mangsa banjir di PPS itu mendapat khemah mudah alih untuk keselesaan manakala sebahagian lain masih menunggu bantuan itu sampai.

Seorang lagi mangsa, Amiruddin Savai, 63, berkata beliau bersama lapan ahli keluarganya menghadapi detik cemas apabila air naik dengan begitu pantas dan tidak pernah dialaminya sejak 23 tahun menetap di situ.

“Pak cik sekeluarga tidak boleh tidur kerana air naik begitu pantas dan bermula dari waktu solat Maghrib (semalam), air terus naik sampai ke paras dada,” katanya yang turut membawa kucing peliharaan anak perempuannya ke PPS berkenaan.

Terdahulu ketika tinjauan Bernama ke PPS berkenaan, mendapati kawasan di sekitar PPS tersebut turut bergelap kerana ketiadaan elektrik selain terdapat banyak pokok tumbang merentasi jalan raya ekoran angin kencang.

Semasa menuju ke PPS berkenaan, sebuah peti bekal kuasa Tenaga Nasional Berhad di tepi jalan terbakar sehingga mengeluarkan kepulan asap tebal.


Naik taraf infrastruktur Kampung Air Pasir dan Kampung Machap Baru

MACHAP JAYA 23 Jun – Penduduk Kampung Air Pasir dan Kampung Machap Baru menarik nafas lega apabila sistem infrastruktur kedua-dua kampung berkenaan dinaik taraf sekali gus memberi keselesaan kepada orang ramai.

Ahli Dewan Undangan Negeri (ADUN) Machap Jaya, Ngwe Hee Sem berkata peruntukan menaik taraf jalan Kampung Air Pasir diterima menerusi Pejabat Daerah dan Tanah Alor Gajah manakala bagi menaik taraf sistem perparitan di Kampung Machap Jaya diperolehi menerusi peruntukan Kementerian Perumahan dan Kerajaan Tempatan (KPKT).

Katanya, kerja-kerja menaik taraf jalan di Kampung Air Pasir sedang dilakukan di jalan sepanjang 500 meter dengan peruntukan dianggarkan bernilai RM50,000.

Menerusi catatan Facebook rasminya, Hee Sam berkata, beliau sendiri turun padang bagi memastikan kerja-kerja naik taraf infrastuktur di kedua-dua kampung itu bagi memastikan semua projek terbabit berjalan lancar.


Kadar notifikasi kematian Hepatitis B,C di Malaysia meningkat – Khairy

KUALA LUMPUR, 28 Julai – Kadar notifikasi kematian Hepatitis B dan C di Malaysia menunjukkan peningkatan dengan masing-masing kepada 0.16 dan 0.27 orang bagi setiap 100,000 penduduk pada 2021, berbanding 0.13 dan 0.19 orang bagi jumlah sama pada 2015.

Menteri Kesihatan Khairy Jamaluddin berkata kadar notifikasi kes baharu Hepatitis C turut menunjukkan peningkatan kepada 8.59 orang bagi setiap 100,000 penduduk pada 2021, berbanding 6.9 orang bagi jumlah sama pada 2015.

Bagaimanapun, beliau berkata kadar notifikasi kes baharu Hepatitis B menurun kepada 11.6 orang bagi setiap 100,000 penduduk pada tahun lepas, berbanding 12.2 orang bagi jumlah sama pada 2015.

Peningkatan juga berlaku berikutan pelaksanaan saringan bersasar di fasiliti kesihatan, institusi penjara dan Agensi Antidadah Kebangsaan (AADK) serta kempen-kempen kesihatan yang dijalankan,” katanya dalam satu kenyataan sempena sambutan Hari Hepatitis Sedunia 2022 hari ini.

Sehubungan itu, Khairy menasihatkan orang ramai terutamanya mereka yang berisiko supaya tidak berlengah untuk menjalani ujian saringan dan pengesanan awal yang dapat mengelakkan komplikasi jangkitan seperti penyakit hati yang teruk dan kanser hati seterusnya kematian. Untuk Hepatitis C pula, rawatan khusus kini boleh diberikan untuk menyembuhkan jangkitan.

Beliau turut menasihatkan ibu bapa agar memastikan bayi mereka diberikan imunisasi Hepatitis B yang lengkap mengikut jadual yang ditetapkan dalam Program Imunisasi Kebangsaan dan sekiranya terdapat anak yang tercicir imunisasi, mereka perlu mendapatkan nasihat di klinik kesihatan berhampiran untuk penjadualan semula imunisasi.

Virus Hepatitis A dan E biasanya berjangkit melalui pengambilan makanan atau air yang tercemar dan tidak membawa kepada penyakit yang kronik manakala virus Hepatitis B, C dan D berjangkit melalui darah atau cecair badan yang boleh membawa kepada penyakit kronik serta merupakan punca utama kepada sirosis atau parut hati dan kanser hati yang memudaratkan.

Khairy berkata kebolehcapaian ubat DAA (antivirus bertindak secara langsung) yang mempunyai keberkesanan yang tinggi dan pada harga berpatutan juga meningkatkan kadar saringan dan rawatan Hepatitis C.

Justeru, beliau berkata Malaysia akan terus memantapkan program saringan dan rawatan Hepatitis C di seluruh negara dengan mempertingkat penggunaan kit diagnostik pantas yang lebih mudah, murah dan cepat serta boleh diperoleh di kemudahan-kemudahan kesihatan.

Beliau berkata akses kepada rawatan Hepatitis C juga akan diperluaskan ke klinik kesihatan sedia ada termasuk klinik kesihatan yang mempunyai pakar perubatan keluarga.

“Kementerian Kesihatan (KKM) dengan kerjasama Drugs for Neglected Diseases initiative (DNDi) dan Yayasan Diagnostik Baharu Inovatif (FIND) sedang menjalankan kajian untuk meninjau keberkesanan rawatan DAA dalam tempoh yang lebih pendek iaitu lapan minggu berbanding 12 minggu.

Kajian untuk meneroka kesesuaian saringan Hepatitis C kendiri yang dijalankan oleh KKM dengan kerjasama Majlis AIDS Malaysia kini berada di peringkat akhir,” katanya.

Bagi Hepatitis B pula, menurut Khairy Program Imunisasi Kebangsaan yang dimulakan sejak 1989 akan terus diperkukuh melalui pemberian vaksin Hepatitis B dalam tempoh 24 jam selepas bayi lahir kerana ia mempunyai keberkesanan sebanyak 95 peratus dalam mencegah jangkitan virus itu dalam tempoh kelahiran sebelum dos seterusnya diberikan menggunakan vaksin kombinasi enam serangkai pada umur dua, tiga, lima dan 18 bulan.


Dinosaur Encounter bertaraf 10 bintang!

Fazuil Abdul Manan yang datang bersama dua keluarga dari Kajang, Selangor mengakui percutiannya bersama keluarga ke Negeri Melaka begitu berbaloi apabila dapat menyaksikan sendiri taman tema dinosaur yang terbesar di Asia Tenggara itu.

Jelasnya, keterujaan paling maksimum terpancar di wajah anak bongsunya yang begitu meminati dinosour apabila dapat melihat replika robotik haiwan pra sejarah itu dengan lebih dekat.

“Dengan harga tiket RM38 bagi dewasa dan RM31 bagi kanak-kanak bagi saya memang cukup berbaloi. Bukan sahaja dapat bawa anak lihat dinosaur tetapi kami disajikan juga pertunjukan burung dan dapat melihat pelbagai haiwan yang ada dalam zoo ini.

“Tahniah kepada Zoo Melaka kerana dapat mempersembahkan sesuatu yang bagus untuk menarik kehadiran lebih ramai pelancong ke Melaka. Saya dan keluarga sendiri menjadikan Melaka lokasi wajib untuk kami kunjungi setiap tahun,” katanya.

Bagi Zulhilmi Salleh, 32 dari Lumut, Perak, kepenatan memandu kira-kira lima jam dari ke Negeri Melaka begitu berbaloi apabila melihat sendiri kegembiraan anak-anaknya di Zoo Melaka.

“Saya memang niat nak bawa mereka berjalan-jalan lepas beberapa bulan duduk di rumah. Bila sampai sini memang anak-anaklah yang paling gembira. Bagi saya berbaloi sangat kedatangan kami ke sini,” katanya.

“Kita tak tahu ada Dinosaur Encounter dalam Zoo Melaka kerana pada awalnya saya dan keluarga hanya datang untuk lihat haiwan. Bila masuk memang saya terkejut kerana dinosaur ini juga boleh bergerak-gerak dan ada suara.

“Bukan kanak-kanak sahaja teruja, saya yang dewasa ini pun turut kagum. Memang saya akan beritahu kawan-kawan untuk datang ke Zoo Melaka ini,” ujarnya.

Sementara itu, bagi seorang pengunjung dari Puchong, Selangor, Meryl Nadia Esrail, dia mengharapkan pihak Zoo Melaka dapat melakukan beberapa lagi penambah baikan di dalam Dinosaur Encounter jika mahu menjadikan kawasan itu lebih menarik.

“Contohnya, macam T-Rex, saiznya besar, tapi bunyinya tidak begitu kuat untuk memberikan ketakutan. Jika ada bunyi yang lebih kuat, saya percaya ia akan jadi lebih menarik.

“Apa pun, saya gembira melihat pembaharuan yang ada ini dan InsyaAllah saya akan kembali lagi nanti untuk melihat penambahbaikan yang dilakukan termasuklah melawat Dinosaur Encounter pada waktu malam yang dikhabarkan bermula Januari akan dibuka dan dihiasi dengan pelbagai lampu yang menarik seperti filem Avatar,” katanya.


Pegawai SPRM, Datuk Roy didakwa rasuah RM640,000 supaya anak Muhyiddin tidak direman

KUALA LUMPUR, 25 Mei – Seorang pegawai Suruhanjaya Pencegahan Rasuah Malaysia (SPRM) dan ahli perniagaan dikenali sebagai ‘Datuk Roy’ dihadapkan ke Mahkamah Sesyen di sini hari ini atas dua pertuduhan meminta dan menerima rasuah berjumlah RM640,000 supaya anak bekas Perdana Menteri Tan Sri Muhyiddin Yassin tidak direman SPRM.

Mohd Rasyidi Mohd Said, 43, dan Datuk Roy atau nama sebenarnya Mohd Hussein Mohd Nasir, 54, mengaku tidak bersalah terhadap pertuduhan itu.

Mereka didakwa bersama-sama secara rasuah meminta untuk diri mereka atau bagi mana-mana orang lain suatu suapan wang tunai berjumlah RM400,000 daripada Siti Dalena Berhan, 47, sebagai dorongan untuk tidak menahan reman Datuk Fakhri Yassin Mahiaddin semasa siasatan pihak SPRM.

Mereka juga didakwa menerima suapan untuk diri mereka atau bagi mana-mana orang lain iaitu wang tunai berjumlah RM240,000 daripada Syed Farid Syed Al Attas, 41, sebagai dorongan untuk tidak menahan reman individu sama semasa siasatan pihak SPRM.

Perbuatan itu didakwa dilakukan di sebuah restoran di Desa Sri Hartamas, di sini, antara jam 2 dan 4 petang, 6 Mac lepas.

Pertuduhan mengikut Seksyen 16 (a) (A) Akta SPRM 2009 yang boleh dihukum di bawah Seksyen 24 akta sama, dibaca bersama Seksyen 34 Kanun Keseksaan yang membawa hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana-mana yang lebih tinggi, jika sabit kesalahan.

Sementara itu, di hadapan Hakim Suzana Hussin, Mohd Hussien turut mengaku tidak bersalah atas satu lagi pertuduhan meminta rasuah wang berjumlah RM2 juta untuk dirinya daripada Siti Dalena dan Syed Farid.

Ia sebagai dorongan untuk menukarkan pertuduhan yang lebih ringan, menukar keterangan tertuduh kepada saksi, dan mengurangkan wang jaminan terhadap kes pendakwaan yang dihadapi oleh ahli perniagaan Adam Radlan Adam Muhammad.

Perbuatan itu didakwa dilakukan di sebuah premis di Kampung Melayu Kepong, di sini, pada Februari 2023 dan pertuduhan mengikut Seksyen 16 (a) (A) Akta SPRM 2009.


Tragedi pelajar maut cari liputan internet dapat perhatian menteri komunikasi

SIBU 4 Ogos – Tragedi yang menimpa seorang pelajar perempuan yang maut akibat dilanggar lari ketika sedang mencari liputan internet di Julau Isnin lalu, mendapat perhatian Menteri Komunikasi dan Multimedia Datuk Saifuddin Abdullah.

Dalam satu kenyataan di sini, beliau menyatakan kesedihannya dengan kejadian yang berlaku kira-kira jam 9 malam itu yang mengakibatkan kematian Kemalia Fran George, 17, selepas dilanggar sebuah kenderaan yang belum dikenal pasti.

“Saya amat bersimpati dan ingin menzahirkan ucapan takziah kepada keluarga seorang remaja perempuan yang meninggal dunia pada 2 Ogos 2021 akibat dilanggar lari ketika sedang mencari liputan internet di Jalan Julau-Nanga Entabai, Sarikei, Sarawak,” katanya.

Beliau berkata di kawasan kejadian, sebuah menara baharu sedang dalam proses pembangunan oleh pihak Lembaga Multimedia Sarawak (SMA) yang merupakan agensi utama untuk transformasi ekonomi digital yang mengawasi dan mengawal selia strategi dan inisiatif digital di Sarawak.

“Di bawah Pelan Jalinan Digital Negara (JENDELA) pula, sebanyak 22 menara baharu dijangka akan mula dibina di daerah Julau bermula pada akhir suku keempat 2021 dan dijangka siap sepenuhnya pada akhir suku keempat 2022,” katanya.

Berhubung isu liputan internet di Julau, beliau berkata Suruhanjaya Komunikasi dan Multimedia Malaysia (MCMC) sedang bekerjasama rapat dengan kerajaan Sarawak bagi memastikan isu liputan internet di kawasan berkenaan ditangani dengan secepat mungkin.

Menurut Saifuddin, sejumlah 12 menara komunikasi telah siap dibina di bawah dana Pemberian Perkhidmatan Sejagat (PPS) kelolaan MCMC dan beroperasi sepenuhnya di daerah Julau manakala dua lagi menara dalam peringkat pelaksanaan dan dijangka siap pada suku pertama 2022.

Selain pembinaan menara komunikasi, kerja-kerja naik taraf rangkaian kepada 4G juga sedang dijalankan di 19 stesen pemancar di sekitar daerah Julau sehingga penghujung tahun ini termasuk Projek Jalur Lebar Melalui Satelit (Wifi VSAT) di 18 lokasi di sekitar daerah tersebut.

Dalam kejadian pada kira-kira 9 malam itu, Kemalia sedang membonceng motosikal yang ditunggangi rakan lelakinya, Feisyia Erwin Jeffery, 20, dan dikatakan sedang mencari liputan internet bagi membuat kerja sekolahnya.

Mangsa yang juga pelajar SMK Julau kemudian dibawa bapanya ke Klinik Kesihatan Julau, namun disahkan telah meninggal dunia manakala rakannya mengalami kecederaan ringan.


Jenazah Awang Askandar selamat dikebumikan di Papar, Sabah

PAPAR, 27 Mei — Jenazah peserta misi pendakian Malaysia Everest 2023 (ME2023) Lt Kol Awang Askandar Ampuan Yaacub, selamat dikebumikan di Tanah Perkuburan Islam Kampung Benoni di sini pada 5.20 petang ini.

Terdahulu jenazah Awang Askandar, 56, yang juga Pengarah Angkatan Pertahanan Awam Malaysia (APM) Kedah, tiba di Lapangan Terbang Antarabangsa Kota Kinabalu (KKIA) kira-kira 2.15 petang tadi.

Hadirin kemudan membaca doa ringkas mendoakan kesejahteraan Allahyarham dan kemudian seramai 10 pegawai APM Sabah membawa jenazah dengan kawad penghormatan dari kawasan kargo ke dalam van jenazah.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali, Timbalan Menteri Luar Datuk Muhammad Alamin, Ketua Pesuruhjaya APM Aminurrahim Mohamed, serta abang Allahyarham iaitu Awang Asim Ampuan Yaacub, 57, antara yang hadir.

Pada kira-kira 2.30 petang, jenazah Allahyarham kemudian dibawa ke rumah keluarganya di Kampung Benoni, Papar dari KKIA, sebelum tiba di Masjid Jamek As Salam kampung tersebut pada 3.37 petang untuk dimandikan dan dikafankan.

Jenazah Awang Askandar kemudian disembahyangkan dengan diimamkan Imam Masjid Jamek As Salam Hamdani Omar bersama para hadirin sebelum dibawa ke Tanah Perkuburan Islam Kampung Benoni dengan mengikut istiadat penghormatan APM pada 4.38 petang dan selamat dikebumikan petang ini.

Media tempatan sebelum ini melaporkan Awang Askandar meninggal dunia sehari selepas terjatuh ketika melakukan pendakian ke Gunung Everest dan hanya memerlukan kira-kira 20 minit untuk sampai ke puncak, pada ketinggian kira-kira 8,000 meter dari aras laut.


Ular 250kg, 100kg berlingkar dalam lubang tapak pembinaan

MARANG, 9 Dis – Penemuan dua ekor ular sawa batik, masing-masing seberat 250 kilogram (kg) dan lebih 100kg, mengejutkan beberapa pekerja di sebuah tapak pembinaan di Kampung Gong Nangka di sini, semalam.

Pegawai Pertahanan Awam Daerah Marang Leftenan (PA) Mujahid Abdul Wahab berkata ular sawa pertama seberat 250kg dan sepanjang kira-kira 5.8 meter itu ditemukan pada 2 petang, manakala ular kedua seberat lebih 100kg dan sepanjang 4.2 meter ditemukan pada 3.20 petang.

“Sejurus menerima panggilan pertama pada 2 petang, tiga anggota APM (Angkatan Pertahanan Awam Malaysia) dikerahkan ke lokasi bagi menangkap ular tersebut dan haiwan itu berjaya ditangkap dalam masa 25 minit.

“Pada 3.23 petang, APM sekali lagi menerima panggilan berhubung penemuan seekor lagi ular sawa, juga di lokasi sama. Tiga anggota yang sama mengambil masa selama 14 minit untuk menangkap haiwan itu,” katanya ketika dihubungi hari ini.

“Kedua-dua reptilia itu akan diserahkan kepada Taman Rekreasi dan Zoo Kemaman dalam masa terdekat,” katanya yang tidak menolak kemungkinan penemuan kedua-dua ular sawa tersebut adalah disebabkan habitatnya diganggu. – BERNAMA


500,257 pencari kerja dapat pekerjaan melalui 27 inisiatif kerajaan – PM

KUALA LUMPUR, 12 Dis – Seramai 500,257 pencari kerja telah berjaya mendapat peluang pekerjaan melalui 27 inisiatif yang dilaksanakan oleh kerajaan setakat 3 Dis lepas, sekali gus melepasi sasaran 500,000 peluang pekerjaan yang telah ditetapkan Kementerian Kewangan melalui Belanjawan 2021.

Perdana Menteri Datuk Seri Ismail Sabri Yaakob berkata kejayaan itu sangat bermakna memandangkan pasaran buruh telah menghadapi pelbagai cabaran getir akibat penularan COVID-19 sejak Mac tahun lepas sehingga menyebabkan pengangguran melonjak kepada kadar tertinggi iaitu 5.3 peratus pada Mei tahun sama.

Antara inisiatif utama yang telah menyumbang kepada pencapaian kejayaan tersebut adalah Program Insentif Pengambilan Pekerja (PenjanaKerjaya) dan Program Pekerjaan Jangka Pendek Malaysia (MySTEP).

“PenjanaKerjaya dikendalikan Pertubuhan Keselamatan Sosial (Perkeso) yang menyediakan insentif penggajian sehingga 60 peratus daripada gaji bulanan kepada majikan serta program latihan kemahiran tinggi atau sijil profesional kepada pekerja sehingga RM7,000,” katanya dalam kenyataan di sini hari ini.

Ismail Sabri berkata MySTEP, inisiatif kerajaan yang bernilai RM700 juta, juga berjaya melangkaui sasaran keseluruhan mewujudkan 50,000 peluang pekerjaan bagi tahun ini dengan menempatkan seramai 61,328 pekerja secara kontrak selama sekurang-kurangnya enam bulan di pelbagai kementerian dan agensi kerajaan serta Syarikat Berkaitan Kerajaan (GLC).

Daripada jumlah itu, seramai 41,680 orang telah berjaya ditempatkan di sektor awam manakala baki 19,648 orang ditempatkan di GLC dan rakan-rakan strategik mereka.

“Di bawah program tersebut, pemohon ditempatkan di pelbagai kementerian dan agensi seperti Kementerian Kewangan, Kementerian Pengajian Tinggi, Suruhanjaya Perkhidmatan Awam, Suruhanjaya Pencegah Rasuah Malaysia, Petronas, Permodalan Nasional Berhad, Kumpulan Wang Simpanan Pekerja dan Khazanah Nasional.

“Sejak program PenjanaKerjaya 2.0 dan MySTEP mula dilaksanakan Januari lepas, jumlah pekerjaan yang disediakan sentiasa mengatasi sasaran bulanan yang ditetapkan,” katanya.

Perdana Menteri berkata selain dari PenjanaKerjaya 2.0 dan MySTEP, kerajaan juga berjaya mewujudkan lebih 123,312 pekerjaan baharu melalui pelaburan dalam negara dengan 74.2 peratus daripadanya dalam kategori mahir dan separuh mahir.

Ismail Sabri berkata seperti yang dibentangkan melalui Belanjawan 2022, kerajaan di bawah inisiatif JaminKerja Keluarga Malaysia (JaminKerja) akan menyediakan 600,000 peluang pekerjaan dengan peruntukan berjumlah RM4.8 bilion.

”Kerajaan melalui Perkeso akan meneruskan usaha pengambilan pekerja melalui inisiatif JaminKerja dengan peruntukan sejumlah RM2 billion dan akan memberi insentif sebanyak 20 peratus daripada gaji bulanan bagi tempoh enam bulan pertama dan 30 peratus bagi enam bulan berikutnya tertakluk kepada pekerjaan bergaji RM1,500 ke atas.

Selain itu, kerajaan juga akan meneruskan inisiatif MySTEP dengan penawaran 80,000 peluang pekerjaan secara kontrak merangkumi 50,000 pekerjaan dalam sektor awam dan 30,000 pekerjaan dalam GLC dan rakan-rakan strategik mereka mulai Januari 2022.

Perdana Menteri juga yakin strategi yang dirangka Majlis Pekerjaan Negara (NEC) akan dapat meneruskan momentum penciptaan pekerjaan selaras dengan pemulihan dan pembukaan pelbagai sektor ekonomi.

Seterusnya, NEC juga akan berusaha menangani isu-isu berkaitan seperti kekurangan pekerja dalam sektor tertentu, kesaksamaan peluang untuk golongan rentan serta isu berkaitan penggajian, katanya.

“Inisiatif ini amat penting selepas pelbagai sektor ekonomi dibuka, kerajaan memastikan mereka yang kehilangan pekerjaan dapat memulihkan penjanaan pendapatan isi rumah Keluarga Malaysia,” kata Perdana Menteri.

Dalam pada itu, Ismail Sabri turut merakamkan ucapan terima kasih kepada kesemua kementerian, agensi kerajaan dan GLC yang telah menyumbang kepada kejayaan penciptaan pekerjaan yang melangkaui sasaran pada tahun ini. – BERNAMA


Muhyiddin santuni mangsa banjir di Pahang

Kunjungan Perdana Menteri Tan Sri Muhyiddin Yassin hari ini, di pusat pemindahan banjir di Sekolah Menengah Kebangsaan (SMK) Seberang Temerloh di sini dan Sekolah Menengah Tengku Ampuan Afzan, Chenor di Maran, memberikan sedikit kelegaan kepada mangsa-mangsa banjir di kawasan itu.

Perdana Menteri yang tiba di SMK Seberang Temerloh pada pukul 10 pagi menggunakan helikopter dan disambut Menteri Besar Datuk Seri Wan Rosdy Wan Ismail, meluangkan masa 40 minit melawat mangsa-mangsa banjir yang ditempatkan di sekolah itu.

Perdana Menteri kemudian diberikan taklimat pengurusan bencana banjir di dua daerah yang dilawati itu. Turut hadir Ketua Pengarah Agensi Bencana Negara (Nadma) Datuk Dr Aminuddin Hassim.

Di Chenor, Maran, dalan lawatan ke PPS SM Tengku Ampuan Afzan di sini, Muhyiddin turut mendengar pembentangan laporan situasi banjir bagi daerah Maran.

Dalam pembentangan itu, Perdana Menteri memberi penekanan mengenai keperluan pengurusan mangsa dalam pasca banjir, khususnya berkaitan hal membantu mangsa yang mengalami kerosakan rumah selain kerosakan infrastruktur awam.

Muhyiddin yang juga Ahli Parlimen Pagoh, mahukan bantuan makanan diteruskan sehingga tempoh tertentu kepada mangsa banjir, selepas mereka pulang ke rumah.

Pada lawatan itu, beliau turut menyantuni mangsa banjir di sini, yang kini menjadi tempat pelindungan kepada 173 individu dari 53 keluarga yang terjejas akibat banjir dan dilihat menenangkan beberapa mangsa banjir yang sebak, ketika menceritakan keadaan mereka yang terkesan akibat musibah itu.

Perdana Menteri turut memberi nasihat dan kata-kata semangat kepada mangsa, selain memberi jaminan kerajaan akan membantu mereka dalam menghadapi pasca bencana itu.


Takwim persekolahan 2023 bermula Mac kekal – Radzi

Beliau berkata pelbagai faktor diambil kira dalam penyediaan takwim persekolahan termasuk kebarangkalian banjir di negeri-negeri Pantai Timur pada hujung tahun susulan musim Monsun Timur Laut dan sela masa yang panjang selepas peperiksaan Sijil Pelajaran Malaysia (SPM) untuk pelajar melanjutkan pelajaran.

“Bulan lain pun ada banjir juga, kita tak nafikan tapi secara umumnya kita tahu di musim monsun kemungkinan berlaku banjir itu tinggi.

Kita lihat dalam konteks pengurusan peperiksaan antara cabaran paling besar dihadapi Lembaga Peperiksaan adalah untuk menguruskan SPM sewaktu banjir, kadang-kadang menimbulkan banyak perkara teknikal dan menyukarkan pelaksanaan peperiksaan,” katanya kepada pemberita selepas sesi Slot Khas Tanya DRJ semasa Hari Terbuka Pejabat Pendidikan Daerah Hulu Langat di sini hari ini.

Selain itu, beliau berkata dengan pelaksanaan takwim sedia ada, sela masa bagi calon SPM yang telah menduduki peperiksaan tidak terlalu panjang seterusnya momentum pembelajaran pada pelajar berkenaan dapat dikekalkan.

Sementara itu, Radzi berkata semua Pejabat Pendidikan Daerah (PPD) perlu berusaha menukar persepsi masyarakat, pentadbir sekolah dan guru yang melihatnya sebagai “kumpulan datang ke sekolah untuk mencari kesalahan” walaupun situasi itu tidak berlaku.

Beliau berkata pihak PPD perlu turun ke sekolah untuk mendekati dan memahami masalah dihadapi guru-guru dan pentadbir seterusnya mengemukakan isu berkenaan kepada pihak atasan agar Kementerian Pendidikan dapat meneliti pendekatan yang boleh dilaksanakan.

“Selain itu, kita tekankan juga bahawa PPD ini mesti sentiasa terbuka kepada masyarakat sebab itu minggu ini PPD di seluruh negara boleh pilih satu atau dua hari di hujung minggu untuk melaksanakan Hari Terbuka PPD.

Semua pihak yang ingin berurusan dengan PPD boleh datang, kerana kita ingin menghantar mesej bahawa PPD sentiasa terbuka, apa yang paling penting untuk kita lihat bahawa pendidikan ini sama ada di peringkat Jabatan Pendidikan dan PPD sentiasa cakna dengan apa yang berlaku di bawah sana,” katanya.

Beliau berkata ini membolehkan sebarang maklumat daripada bawah (pentadbir dan guru-guru) dan sebarang polisi daripada pihak atasan  (kementerian) dapat dijelaskan kepada seluruh masyarakat. – BERNAMA


COVID: Kes baharu kembali melebihi angka 6,000

KUALA LUMPUR 9 Jun – Kes baharu positif COVID-19 di negara ini kembali melebih angka 6,000 dalam tempoh 24 jam lalu, menurut Ketua Pengarah Kesihatan Tan Sri Dr Noor Hisham Abdullah.

Dr Noor Hisham menerusi laman media sosial rasminya menyatakan sejumlah 6,239 kes baharu COVID-19 direkodkan sepanjang 24 jam lalu, meningkat berbanding 5,566 kes semalam.

Selangor kekal mencatat kes harian tertinggi iaitu 2,291 kes diikuti Kuala Lumpur (704), Negeri Sembilan (507), Johor (468) dan Sarawak (419).

Selain itu, Kelantan merekodkan 340 kes, Pahang dan Sabah masing-masing 232 kes, Labuan (200), Pulau Pinang (194), Perak (175), Terengganu (171), Melaka (150), Kedah (135), Putrajaya (17) manakala Perlis empat kes.

Sementara itu, Dr Noor Hisham menerusi kenyataan berkata, sebanyak 7,386 kes sembuh dicatatkan dalam tempoh 24 jam lalu dengan kes aktif kini sebanyak 81,575, manakala 905 kes memerlukan rawatan di unit rawatan rapi (ICU) dengan 453 orang memerlukan bantuan pernafasan.

Sebanyak 75 kes kematian direkodkan hari ini melibatkan 23 kes di Selangor, 18 kes di Johor, tujuh di Kelantan, masing-masing lima kes di Kuala Lumpur dan Kedah, masing-masing tiga kes di Sabah, Melaka, Negeri Sembilan, dan Sarawak, dua kes di Perak, serta masing-masing satu kes di Pulau Pinang, Terengganu, dan Wilayah Persekutuan Labuan.

Dr Noor Hisham turut memaklumkan sebanyak 15 kluster baharu dikesan dengan 13 daripadanya membabitkan penularan di tempat kerja dan masing-masing satu kluster membabitkan komuniti dan Institusi Pendidikan Swasta Berdaftar di bawah Kementerian Pelajaran (KPM).

Kluster tempat kerja direkodkan ialah Sungai Rasau 27, Perusahaan Dua Batu Caves, Industri Balakong Tujuh, Camar Lapan dan Alam Jaya Dua di Selangor; Jalan Wisma dan Lot Sembilan, (Sabah); Kampung Huda (Kelantan) serta Industri Teluk Kalong di Terengganu.

Selain itu, kluster tempat kerja turut melibatkan Lorong Perusahaan 8A (Pulau Pinang); Industri Medan Tasek, (Perak);  Jalan Keluli Sembilan, (Johor) dan Dah Mengkudu, Kedah.

Kluster komuniti pula membabitkan Gong Mengkeleh di Kelantan manakala kluster Institusi Pendidikan Swasta Berdaftar di bawah KPM iaitu Putra Sembilan di Putrajaya dan Selangor.


PdPR: Cabaran buat guru, ibu bapa dan murid pun bermula

KUALA LUMPUR 20 Jan – Pembukaan sesi persekolahan dalam normal baharu hari ini memberi pengalaman yang mungkin tidak pernah dibayangkan sebelum ini.

Kalau setiap tahun wajah keterujaan murid dan ibu bapa yang paling ditunggu-tunggu terutama yang pertama kali memasuki alam persekolahan, tetapi tahun ini berbeza apabila anak akan memulakan sesi persekolahan hanya di rumah.

Pandemik COVID-19 yang belum menunjukkan aliran penurunan dengan kumulatif kes melebihi 150,000 dan kes harian yang mencapai empat digit menyebabkan Kementerian Pendidikan Malaysia (KPM) membuat ketetapan baharu dengan menangguhkan sesi persekolahan secara bersemuka bermula hari ini.

Hanya pelajar yang akan menduduki peperiksaan Sijil Pelajaran Malaysia (SPM), Sijil Vokasional Malaysia (SVM), Sijil Kemahiran Malaysia (SKM), Sijil Tinggi Persekolahan Malaysia (STPM), Sijil Tinggi Agama Malaysia (STAM) dan Diploma Vokasional Malaysia (DVM) bagi tahun 2020 serta peperiksaan antarabangsa yang setara sahaja dibenarkan memulakan sesi persekolahan melalui kaedah bersemuka.

Manakala murid sekolah rendah dan pelajar tingkatan 1 hingga 5 bagi tahun ini pula mengikuti pembelajaran melalui kaedah Pengajaran dan Pembelajaran di Rumah (PdPR).

Mahu atau tidak, pembelajaran melalui PdPR yang telah dimulakan sejak Perintah Kawalan Pergerakan (PKP) pertama tahun lepas perlu dimantapkan kerana kita tidak tahu berapa lama lagi pandemik ini akan berakhir.

Ruang penambahbaikan dalam pengajaran PdPR perlu dipertingkatkan kerana banyak isu yang dibangkitkan terutama kesediaan murid dan guru menerima kaedah ini sebagai sebahagian daripada normal baharu dalam pendidikan.

Fakulti Pendidikan Universiti Kebangsaan Malaysia (UKM) dalam kajian tentang kesediaan guru dalam melaksanakan PdPR menunjukkan banyak masalah yang dihadapi ketika melaksanakan PdPR.

Antaranya 70 hingga 80 peratus guru melaporkan cabaran utama melaksanakan PdPR adalah kesukaran mendapatkan perhatian pelajar selain masalah kekurangan peralatan, kelemahan infrastrutur dan capaian internet.

Kehadiran murid yang mengikuti PdPR pula tidak mencapai 80 peratus dan kebanyakan murid tidak memberikan fokus kerana suasana rumah yang tidak kondusif.

Kajian itu juga menunjukkan 50 hingga 60 peratus guru tidak selesa melaksanakan pengajaran secara dalam talian dan 50 hingga 60 peratus guru melaksanakan PdPR dalam tempoh antara satu dan dua jam sahaja.

Kemahiran guru menggunakan peralatan IT secara dalam talian pula hanya sekitar 50 hingga 60 peratus manakala hanya 40 hingga 50 peratus sahaja guru yang mahir mempelbagaikan pengajaran secara dalam talian.

Kajian yang diketuai Prof Madya Dr Azlin Norhaini Mansor itu juga menunjukkan kaedah pengajaran guru kurang berkesan kerana kurang selari dengan tahap kebolehan dan pembelajaran murid.

Dapatan kajian itu juga menunjukkan komunikasi murid dan guru melalui PdPR sangat terbatas dan terdapat guru memberikan terlalu banyak latihan kepada murid hingga menyebabkan sebahagian ibu bapa merasa terbeban kerana terpaksa membantu anak membuat latihan.

Menurut Azlin Norhaini, bagi memantapkan kaedah PdPR kerjasama tiga pihak iaitu guru, murid dan ibu bapa sangat penting untuk memastikan keberkesanan kaedah ini.

Berdasarkan temu bual bersama guru, ibu bapa dan murid, memang terdapat kekangan dan kesukaran dalam melaksanakan PdPR walaupun mempunyai peralatan dan internet yang mencukupi.

“Murid sukar untuk memahami pembelajaran secara online sebab masalah komunikasi yang one-way (guru kepada murid), murid sukar nak bertanya soalan atau untuk minta penjelasan lanjut.

“Apabila murid tidak faham, ibu bapa perlu main peranan untuk mengajar anak dan bantu mereka untuk menyiapkan latihan. Majoriti ibu bapa tidak mampu sebab mereka juga tiada pengetahuan dan tiada masa lapang sebab kebanyakan ibu bapa juga bekerja dari rumah,” katanya kepada Bernama baru-baru ini.

Beliau, yang juga Pengerusi Pusat Kepimpinan dan Polisi Pendidikan UKM berkata, kebanyakan ibu bapa yang pada awalnya berusaha membantu anak akhirnya terpaksa reda apabila anak mereka ketinggalan dalam menyiapkan latihan akibat kesukaran untuk membantu menyiapkan latihan itu. – BERNAMA


Letakkan kepentingan negara selesaikan kemelut BAM-Zii Jia

IPOH, 22 Jan – Kemelut antara Persatuan Badminton Malaysia (BAM) dan pemain perseorangan lelaki utama negara, Lee Zii Jia perlu diselesaikan dengan meletakkan kepentingan negara mengatasi segala-galanya, kata Menteri Belia dan Sukan Datuk Seri Ahmad Faizal Azumu.

Beliau berkata mana-mana pihak termasuk peminat sukan tersebut juga tidak seharusnya menunding jari dan menyalahkan sesiapa sebaliknya mencari jalan dalam menyelesaikan kemelut tersebut.

“Saya lihat ada peluang untuk saya sebagai orang tengah untuk kedua-duanya duduk berbincang mengatasi kemelut ini kerana setiap pihak ada kemahuan dan kehendak masing-masing,” katanya.

Beliau berkata demikian ketika ditemui selepas majlis pelepasan Larian Baton Komanwel sempena Queen’s Baton Relay 2022 di Padang Lintau Kampung Tengku Hussein, Manjoi di sini hari ini.

Semalam, Ahmad Faizal dilapor sebagai berkata pihaknya akan mengadakan pertemuan dengan BAM dan Zii Jia dalam masa terdekat berhubung peletakan jawatan pemain perseorangan lelaki nombor satu negara itu.

Semalam, BAM memutuskan untuk tidak mendaftarkan Zii Jia yang juga juara All England 2021 menyertai mana-mana kejohanan antarabangsa selama dua tahun berkuat kuasa 18 Jan susulan keputusan pemain ranking ketujuh dunia itu yang mahu meninggalkan BAM menerusi surat peletakan jawatan dihantarnya pada 11 Jan lepas.

Terdahulu, Ahmad Faizal melepaskan larian tersebut yang disertai kira-kira 1,000 peserta termasuk Kaunselor Politik (Dalaman) Wakil Pesuruhjaya Tinggi British Tom Shepherd selain atlet-atlet negara, wakil agensi, belia dan penduduk sekitar kawasan Manjoi.

Queen’s Baton Relay merupakan larian berganti-ganti di seluruh dunia yang diadakan sebelum bermula Sukan Komanwel yang dijadual dari 28 Julai hingga 8 Ogos tahun ini dengan penyertaan 72 negara dan Malaysia merupakan negara ke-29 yang menjadi persinggahan acara larian tersebut.- BERNAMA


Penipuan pelaburan Planetrade: ‘Datuk Seri’ antara sembilan individu ditahan

KUALA LUMPUR, 4 Mac – Polis menahan sembilan individu termasuk seorang lelaki yang menggunakan gelaran “Datuk Seri” palsu kerana disyaki terbabit sindiket penipuan pelaburan tidak wujud, Planetrade, dalam beberapa serbuan Isnin lepas.

Pengarah Jabatan Siasatan Jenayah Komersial (JSJK) Bukit Aman Datuk Mohd Kamarudin Md Din berkata semua suspek termasuk enam wanita berusia 41 hingga 62 tahun ditahan di sekitar Kuala Lumpur, Selangor dan Pulau Pinang.

Beliau berkata polis menerima 21 laporan berhubung penipuan itu, yang terdiri daripada 12 laporan di Kuala Lumpur, lima di Selangor, dua di Kelantan dan masing-masing satu di Melaka dan Terengganu, melibatkan kerugian sebanyak RM3.32 juta.

“Siasatan mendapati lelaki yang yang menggunakan gelaran ‘Datuk Seri’ palsu berusia 46 tahun itu merupakan dalang utama kes ini yang memiliki empat syarikat bagi menjalankan kegiatan pelaburan tidak wujud.

“Suspek lain merupakan agen atau aktif mengendalikan syarikat-syarikat, dan kesemua mereka direman dua hingga empat hari bermula 2 Mac bagi membantu siasatan,” katanya pada sidang media di Menara KPJ di sini, hari ini.

Beliau berkata 27 akaun disyaki berkaitan kes itu berjumlah RM755,0000 serta pemilikan saham dalang utama itu di empat syarikat berkenaan dibekukan, bagi membantu siasatan.

Mohd Kamarudin berkata turut dirampas semasa serbuan ialah enam kereta mewah antaranya sebuah Bentley, dua Toyota Vellfire, sebuah Mercedez Benz GLC 200 dan pelbagai dokumen pendaftaran syarikat serta berkaitan pelaburan.

“Siasatan mendapati sindiket ini mula beroperasi sejak Januari 2021 dan menawarkan pembelian saham keutamaan atau ‘preference share’ yang menjanjikan kadar keuntungan tetap sekitar empat hingga lima peratus sebulan dari modal yang dilaburkan.

“Pelabur turut diyakinkan wang pelaburan dilabur dalam pelbagai medium pelaburan patuh syariah dalam dan luar negara bagi menjamin keuntungan yang besar dan stabil,” katanya.

Beliau berkata siasatan itu turut mendapati ada seorang pelabur mengalami kerugian mencecah RM4.6 juta, tetapi mangsa belum tampil membuat laporan polis.

Jelasnya pada peringkat awal, pelabur akan menerima keuntungan bulanan yang dijanjikan namun setelah beberapa bulan, sindiket itu tidak lagi berkomunikasi dengan mangsa.

Menurutnya kes disiasat di bawah Seksyen 420 Kanun Keseksaan kerana melakukan penipuan, Akta Pencegahan Pengubahan Wang Haram dan Pencegahan Pembiayaan Keganasan 2001 serta Akta Pencegahan Jenayah (POCA) 1959.- BERNAMA


GPS serah pelantikan PM ke-10 kepada kebijaksanaan Agong

KUCHING, 22 Nov – Gabungan Parti Sarawak (GPS) menyerahkan kepada kebijaksanaan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dalam soal pelantikan perdana menteri yang akan mengetuai kerajaan yang kukuh untuk mentadbir negara.

GPS dalam kenyataan hari ini memaklumkan kepentingan negara adalah lebih diutamakan dan penubuhan kerajaan yang stabil mengambil kira kepentingan rakyat dan negara melebihi kepentingan peribadi.

Menurut kenyataan itu lagi, GPS telah mengemukakan cadangan untuk menubuhkan Kerajaan Malaysia yang melibatkan penyertaan mereka bersama Perikatan Nasional (PN), Barisan Nasional (BN) dan Gabungan Rakyat Sabah (GRS) yang mewakili kerangkuman masyarakat Malaysia yang terdiri daripada pelbagai kaum dan agama.

GPS merupakan gabungan empat parti tempatan Sarawak terdiri daripada Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).

Pada Ahad lepas GPS mengumumkan persetujuan untuk membentuk gabungan bersama PN, BN dan GRS bagi membentuk kerajaan Persekutuan dengan memilih Pengerusi PN Tan Sri Muhyiddin Yassin sebagai calon Perdana Menteri.

“Fokus dan tanggungjawab utama kita sekarang haruslah kepada kestabilan negara dan kesejahteraan rakyat,” kata Pengerusi GPS Tan Sri Abang Johari Tun Openg pada sidang media bagi mengumumkan perkara itu di sini.


Sebanyak 2.89 juta dos vaksin COVID-19 akan dibekal ke Sabah bulan ini- Khairy

KOTA KINABALU 6 Sept – Sebanyak 2.89 juta dos vaksin COVID-19 akan dibekalkan ke Sabah bulan ini dalam usaha meningkatkan kadar vaksinasi di negeri ini, kata Menteri Kesihatan Khairy Jamaluddin.

Beliau berkata, dengan penghantaran bekalan vaksin itu, kerajaan yakin Sabah akan dapat meningkatkan kadar vaksinasi harian kepada 60,000 dos hingga 70,000 dos sehari seterusnya mencapai sasaran 60 peratus penduduk divaksin menjelang akhir bulan ini.

“Kita masih lagi berpegang kepada sasaran 60 peratus penduduk dewasa Sabah akan lengkap vaksinasi pada akhir September ini dan 80 peratus penduduk dewasa Sabah akan lengkap vaksinasi pada akhir Oktober seperti sasaran nilai ambang ditetapkan.

“Bagi mencapai sasaran tersebut kita akan perbanyakan program ‘mobile outreach’. Kerajaan negeri (Sabah) dan Jabatan Kesihatan Negeri Sabah (JKNS) akan merancang lebih 130 program outreach dalam bulan September dan Oktober ini,” katanya pada sidang media di Menara Kinabalu di sini hari ini.

Terdahulu beliau dan Ketua Menteri Sabah Datuk Hajiji Noor mempengerusikan bersama Mesyuarat Badan Bertindak Imunisasi COVID-19 Kebangsaan (CITF) Peringkat Negeri Sabah di sini.

Khairy berkata setelah mencapai kadar 80 peratus penduduk dewasa divaksin pada Oktober ini, Sabah boleh memulakan program pemberian vaksin COVID-19 kepada golongan remaja di negeri ini, bagaimanapun ia bergantung kepada pencapaian vaksinasi semasa.

Ditanya tentang keperluan tinggi vaksin COVID-19 dos tunggal CanSino terutama untuk penduduk di pedalaman Sabah, beliau berkata Malaysia akan menerima 300,000 dos vaksin itu pada bulan ini dan Sabah akan menerima agihan sepatutnya daripada jumlah tersebut.

“Mengikut jadual kita akan terima untuk seluruh Malaysia 100,000 dos (vaksin CanSino) minggu depan dan 200,000 dos lagi pada akhir bulan ini, jumlah 300,000 dos ini disebabkan bekalan tidak mencukupi di peringkat antarabangsa.

“Pada Oktober kita jangka lebih banyak lagi (vaksin CanSino sampai) sudah pasti Sabah akan menjadi antara negeri keutamaan untuk vaksin dos tunggal ini,” katanya.

Beliau berkata bagi membantu Sabah menghadapi pandemik COVID-19, Kementerian Kesihatan akan menghantar peralatan perubatan tambahan terdiri daripada 480 unit silinder oksigen, 24 buah kotak alat kawal atur oksigen dan lima kotak ubat-ubatan COVID-19 yang dijadual tiba esok.


FAM ambil serius teguran, cadangan TMJ

Beliau berkata FAM juga akan meneliti segala permasalahan yang dibangkitkan Tunku Mahkota Johor (TMJ) itu, demi kebaikan arena bola sepak negara.

“Saya menjunjung kasih kepada TMJ dan akan meneliti cadangan yang telah dikemukakan baginda, selaku bekas Presiden FAM berhubung kegagalan skuad kebangsaan.

“Kami mengambil dari sudut positif segala teguran dan cadangan tersebut akan kami perhalusi sebaiknya demi kebaikan semua pihak terutama dalam pengurusan bola sepak negara,” katanya.

Semalam, Tunku Ismail yang juga pemilik Kelab Bola Sepak Johor Darul Ta’zim (JDT) menggariskan beberapa kelemahan FAM, yang dilihat mempengaruhi kegagalan skuad Harimau Malaya pada kempen Piala AFF 2020 selepas terkandas seawal peringkat kumpulan.

Antara yang diberi perhatian Tunku Ismail adalah kegagalan FAM memberikan gambaran serta penjelasan yang lebih jelas, mengenai situasi skuad kebangsaan kepada media, selain kegagalan membuat perancangan awal dan sasaran ke final yang diletakkan ke atas pasukan negara.

Tunku Ismail berkata demikian dalam temu bual eksklusif secara langsung bersama sebuah saluran televisyen swasta, bagi mengupas isu di sebalik kemerosotan prestasi skuad kebangsaan dan kegagalan pada kempen Piala AFF 2020.

Pada kejuaraan itu, Malaysia yang turun selaku naib juara edisi 2018 gagal melangkah ke peringkat kalah mati, selepas menamatkan saingan Kumpulan B di kedudukan ketiga, di belakang Indonesia dan juara bertahan Vietnam.

Berikutan kegagalan itu, Tan Cheng Hoe mengambil keputusan meletakkan jawatan ketua jurulatih yang disandang sejak 2017, sebelum Timbalan Presiden FAM Datuk Mohd Yusoff Mahadi turut mengambil tanggungjawab melepaskan jawatan pengurus pasukan skuad kebangsaan. – BERNAMA


Tajuk-tajuk Utama Akhbar – Isnin, 13 Jun 2022

Misi Galakan Pelancong Melaka di Pekanbaru dan Dumai 8 hingga 11 Jun lalu dianggap cukup berjaya apabila beberapa kerjasama dalam sektor pelancongan bakal dimenterai. Delegasi Melaka yang diketuai Ketua Menteri Datuk Seri Utama Sulaiman Md Ali bukan sahaja menerima layanan ‘first-class’ bahkan turut menjadi rebutan di Republik it.

Beberapa hospital bersalin di Johor dikesan dijadikan tempat ‘membuang’ bayi yang baru dilahirkan atas alasan tidak sah taraf selain mengalami komplikasi pelbagai penyakit. Setakat tahun lalu, 12 bayi malang ditinggalkan ibu begitu saja manakala sehingga Mei lalu, 3 kes dilaporkan. Pengabaian dilakukan ini pasti akan membuatkan masa depan bayi terbabit gelap.

The government must stop future highway projects in overdeveloped Klang Valley to alleviate traffic congestion and pollution. Experts and activists also want public transport connectivity , coordination , and first-and-last-mile issues revolved.

Hoteliers facing dire manpower shortages are trying their best to pull in workers just as tourism is on the upswing again and before the situation worsens by year end when visitors return in full force.

Sarawak ‘champion’ among all states when it comes to donating blood, never short of donors to uphold noble cause – Dr Sim

Kerajaan Sarawak akan menubuhkan sebuah lagi agensi bagi menyelaraskan pembangunan dari kawasan Kuching sehingga ke Serian, yang turut memanfaatkan kesemua lapan konstituensi Bidayuh


PM ucap takziah kepada keluarga penuntut USAS maut nahas jalan raya

KUALA LUMPUR, 12 Mei – Nahas jalan raya yang meragut nyawa lima penuntut Universiti Sultan Azlan Shah (USAS) di Kuala Kangsar serta insiden tanah runtuh di Janda Baik, Bentong,  Pahang  mendapat perhatian Perdana Menteri Datuk Seri Ismail Sabri Yaakob yang kini dalama lawatan kerja di Washington D.C., Amerika Syarikat.

Dalam catatan di laman Facebook rasminya, Ismail Sabri berkata beliau sedih menerima berita memilukan berhubung pemergian lima penuntut USAS yang terkorban dalam nahas di KM245.2 Lebuhraya Utara Selatan (PLUS) arah utara di Perak.

Lima mangsa yang maut apabila kereta dinaiki terbakar selepas terlibat kemalangan bersama dua treler dikenali sebagai Muhammad Nasrun Aidol Munir Akbar, 22, Ahmad Naim Najmi Ahmad Hafizan, 21, Muhammad Nabil Haikal Muhammad Fariz, 19, Ahmad Akmal Ahmad Mokhlis, 20, dan Iqbal Hasnun Halimi, 23.

Sementara itu, Ismail Sabri turut meluahkan rasa simpati terhadap Keluarga Malaysia yang terlibat dalam tanah runtuh disebabkan kejadian kepala air di Janda Baik, semalam.

Beliau berkata kerajaan akan memberi bantuan kecemasan RM1,000 kepada setiap keluarga terlibat, yang akan disampaikan Ketua Setiausaha Negara Tan Sri Mohd Zuki Ali bersama-sama Setiausaha Politik beliau.

Beliau turut menasihatkan agar penduduk di kawasan sekitar sentiasa berhati-hati dan menzahirkan ucapan terima kasih kepada agensi penyelamat yang menghulur tenaga membantu mangsa.


513,393 kanak-kanak di Malaysia terima vaksin COVID-19

KUALA LUMPUR, 21 Feb – Sebanyak 513,393 individu atau 14.5 peratus populasi kanak-kanak berusia lima hingga 11 tahun di Malaysia telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, sejumlah 13,992,391 atau 59.5 peratus populasi dewasa di dalam negara pula telah menerima dos penggalak COVID-19 dan seramai 22,944,158 atau 97.5 peratus lengkap vaksinasi manakala 23,221,715 atau 98.7 peratus telah menerima sekurang-kurangnya satu dos.

Bagi remaja berusia 12 hingga 17 tahun, sejumlah 2,798,806 individu atau 90 peratus daripada kumpulan itu telah melengkapkan vaksinasi mereka manakala 2,884,882 atau 92.8 peratus menerima sekurang-kurangnya satu dos vaksin.

Sebanyak 128,153 dos suntikan vaksin telah diberikan semalam melibatkan 61,230 suntikan dos pertama, 464 suntikan dos lengkap dan 66,459 suntikan dos penggalak menjadikan jumlah kumulatif vaksin bagi Program Imunisasi COVID-19 Kebangsaan (PICK) kini meningkat kepada 66,148,498.

Sementara itu, menurut portal GitHub Kementerian Kesihatan, 37 kes kematian akibat COVID-19 direkodkan semalam dengan Johor merekodkan sembilan kes, diikuti Selangor (tujuh), Kedah (enam), Perak dan Sabah masing-masing empat kes, Pulau Pinang (tiga), Pahang (dua) dan satu kes masing-masing di Melaka dan Wilayah Persekutuan Labuan.


Hasni cadang BN pilih orang muda Pimpin Johor

JOHOR BAHRU, 14 Mac – Pengerusi Barisan Nasional (BN) Johor Datuk Hasni Mohammad mencadangkan pucuk pimpinan parti agar memilih orang muda untuk memimpin Johor, setelah melihat sokongan dan kedudukan orang muda yang penting dalam pembangunan negeri.

Dalam satu kenyataan lewat petang ini, beliau berkata kerajaan negeri di bawah pimpinannya telah berikhtiar sebaik mungkin untuk menjadikan negeri Johor berdaya tahan dalam mendepani cabaran-cabaran pandemik COVID-19.

“Seperti yang saya ucapkan pada malam kemenangan BN Johor tempoh hari, tiada ideologi politik, ahli politik dan parti politik yang lebih besar, lebih penting dan lebih utama daripada Johor Darul Ta’zim.

“Kini merupakan masa untuk kita bersama-sama membina Johor yang lebih makmur,” kata bekas Menteri Besar itu yang juga Ahli Dewan Undangan Negeri Benut.

Pengerusi Badan Perhubungan UMNO Johor itu turut menzahirkan kesyukuran dan ucapan terima kasih kepada semua ahli dan jentera komponen BN yang telah bertungkus lumus berkempen bagi memenangkan calon dan parti.

Hasni berkata kejayaan BN memenangi 40 daripada 56 kerusi yang dipertandingkan adalah berkat kerjasama dan kerja keras semua pihak dalam menarik sokongan rakyat Johor.

“Tahniah kepada semua calon yang berjaya memenangi kerusi yang ditandingi masing-masing, sama ada daripada Barisan Nasional (BN), mahupun daripada parti-parti lain termasuk calon Bebas.

“Saya menghargai keprihatinan dan kepercayaan parti sepanjang menjayakan Pilihan Raya Negeri Johor ke-15, sehingga membawa kepada kemenangan besar BN di Johor,” kata beliau.

Pada pilihan raya negeri Sabtu lepas, BN memenangi 40 kerusi, Pakatan Harapan (11), PKR (satu), Parti Ikatan Demokratik Malaysia (MUDA) mendapat satu kerusi dan Perikatan Nasional memperoleh tiga kerusi.

Pada 4 Mac, Ahmad Zahid semasa berkempen di Kota Tinggi, berkata BN telah memilih Hasni sebagai Menteri Besar Johor dan akan meminta perkenan Sultan Johor untuk melantik Hasni sejurus BN memenangi pilihan raya.

Presiden UMNO itu berkata pemilihan Hasni berdasarkan prestasi beliau yang amat memberangsangkan dan memacu kemajuan kepada Johor dalam masa yang singkat.

Beliau merupakan Menteri Besar yang ketiga dilantik selepas Pilihan Raya Umum ke-18 pada 2018 selepas Allahyarham Datuk Osman Sapian dan Datuk Dr Sahruddin Jamal.


Guru didakwa keluar kata-kata tidak wajar ditempatkan di JPN Selangor

KUALA LUMPUR 12 Mei. – Guru Sekolah Menengah Kebangsaan Puncak Alam (SMKPA), Selangor yang didakwa seorang murid mengeluarkan kata-kata tidak wajar ketika sesi pengajaran dan pembelajaran, kini ditempatkan di Jabatan Pendidikan Negeri (JPN) Selangor sehingga siasatan kes itu selesai.

Kementerian Pendidikan (KPM) dalam kenyataan menyebut tindakan seterusnya bergantung kepada hasil siasatan kes berkenaan selepas laporan polis dibuat murid terbabit pada 24 April lalu.

Kementerian itu juga meneliti secara terperinci perkara yang tular mengenai komen didakwa dibuat pengetua SMKPA terhadap murid terbabit melalui laman Facebook.

“KPM mengesahkan satu laporan polis dibuat pengetua berkenaan di Balai Polis Kuala Selangor yang menafikan beliau memuat naik komen berkenaan dan mengesyaki akaun Facebook miliknya digodam,” menurut kenyataan itu.

Menerusi kenyataan itu juga, KPM menjelaskan Surat Pemberitahuan Ketidakhadiran ke Sekolah: Amaran Pertama yang diterima murid berkenaan secara umumnya dikeluarkan bagi memastikan ibu bapa atau penjaga dan pihak sekolah mengetahui dan cakna mengenai kehadiran serta keberadaan murid semasa sesi persekolahan.

Kenyataan itu menyebut surat pemberitahuan dikeluarkan sekiranya murid tidak hadir ke sekolah selama tiga hari berturut-turut atau 10 hari tidak berturut-turut tanpa mengemukakan sebab secara bertulis kepada pihak sekolah dan guru.

“Selain itu, tindakan ini juga membolehkan KPM memantau kemungkinan berlaku keciciran dalam kalangan murid dan mengambil tindakan intervensi sewajarnya,” menurut kenyataan itu.

KPM memaklumkan bagi tempoh 16 hingga 30 April lalu, sekolah itu mengeluarkan enam Surat Pemberitahuan Ketidakhadiran ke Sekolah: Amaran Pertama kepada ibu bapa atau penjaga apabila anak mereka tidak hadir ke sekolah tanpa sebab.


MBI pasang lebih 1,000 perangkap tikus di pasar, medan selera

Datuk Bandar Ipoh Datuk Rumaizi Baharin berkata dalam tempoh pelaksanaan Kempen Kawalan Tikus di Pasar Besar Ipoh dari 6 hingga 21 Jun lepas pula, 360 perangkap telah dipasang dan 91 ekor tikus telah ditangkap.

“Kempen ini diadakan sebagai usaha membasmi urungan tikus di pasar-pasar awam MBI untuk tahun ini. Aktiviti kempen kawalan tikus ini telah mula dijalankan pada 6 Jun dan akan berlanjutan hingga 31 Ogos,” katanya dalam kenyataan di sini hari ini dan menambah aktiviti itu selaras dengan sasaran Ipoh Bandaraya Terbersih 2023.

Pelaksanaan Pelan Tindakan Pemantauan Dan Kawalan Tikus (PTPKT 2.0) di pihak berkuasa tempatan (PBT) katanya telah mula dilaksanakan pada 2022 iaitu di bawah Garis Panduan Kawalan Tikus di PBT.

Beliau berkata Unit Kawalan Vektor, Jabatan Kesihatan Persekitaran MBI telah memilih Pasar Besar Ipoh, Pasar Pasir Pinji dan Pasar Pasir Puteh untuk dijalankan kempen ini secara berfasa dan seterusnya ke semua pasar dan medan selera milik MBI.

Mengulas lanjut, Rumaizi berkata kempen ini antara lain bertujuan mencegah penularan pelbagai jenis penyakit bawaan tikus seperti Leptospirosis, Hawar (plaque), tifus, jangkitan cacing dan pelbagai jenis virus serta bakteria.

Ia juga bagi mengurangkan masalah infestasi (urungan) tikus di kawasan PBT meliputi pasar awam dan medan selera, melaksanakan kajian indeks tikus, penilaian risiko persekitaran urungan tikus serta merangka dan melaksanakan tindakan kawalan dan mitigasi.

“Punca utama masalah urungan tikus di pasar-pasar awam disebabkan oleh sisa jualan ikan, sayur dan buah-buahan, lubang di persekitaran bangunan pasar, bekas-bekas penyimpanan polisterin atau kotak kadbod yang tidak bersih serta disimpan secara tidak teratur,” katanya.

Justeru, beliau berkata peniaga-peniaga pasar awam perlu memberi kerjasama termasuk aspek pelupusan sisa jualan ikan, sayur dan buah-buahan dengan cara membuang sisa ke dalam plastik sampah dan mengikatnya dengan sempurna sebelum dibuang ke dalam tong sampah berpenutup.


24,000 mangsa banjir Kelantan, Terengganu masih di PPS

KUALA LUMPUR Mac – Jumlah mangsa banjir di Terengganu dan Kelantan yang dipindahkan ke pusat pemindakan sementara (PPS) berkurang kepada 24,989 setakat 2 petang ini, berbanding 26,447 orang pagi tadi.

Di Terengganu, jumlah mangsa yang terjejas akibat bencana alam itu menurun daripada 17,382 melibatkan 4,549 keluarga pagi tadi kepada 16,183 orang daripada 4,223 keluarga.

Sekretariat Jawatankuasa Pengurusan Bencana Terengganu memaklumkan semua mangsa banjir itu ditempatkan di 77 PPS dengan Kemaman merekodkan jumlah penduduk tertinggi iaitu 8,308, diikuti Hulu Terengganu (3,814), Dungun (2,698), Kuala Negeru (498), Kuala Terengganu (462), Besut (348) dan Setiu (55).

Sementara itu, Jabatan Pengairan dan Saliran (JPS) melalui laman sesawang https://publicinfobanjir.water.gov.my melaporkan hanya Sungai Kemaman di daerah Kemaman mencatat bacaan melebihi paras bahaya dengan kebanyakan sungai di Terengganu berada pada paras normal.

Di Kelantan, jumlah mangsa banjir turut menurun kepada 8,806 orang berbanding 9,063 orang pagi tadi dan semuanya ditempatkan di 27 PPS di empat daerah terjejas iaitu Pasir Mas, Tumpat dan Pasir Puteh.


Vaksin Pfizer-BioNtech mampu kurangkan risiko OKU dijangkiti COVID-19

KUALA LUMPUR 24 Feb. – Seorang perunding kanan pediatrik percaya bahawa vaksin Pfizer-BioNTech mampu mengurangkan risiko golongan kurang upaya (OKU) dijangkiti virus COVID-19.

Ketua Pusat Penyelidikan Klinikal Perak Datuk Dr Amar Singh HSS berkata ketika ini, belum ada halangan bagi golongan itu mendapatkan vaksin COVID-19 melainkan keimunan mereka terjejas.

“Saya percaya vaksin itu akan menjadi bahagian penting dalam keseluruhan proses membasmi atau mengawal COVID-19 dan kita perlu ingat bahawa golongan kurang upaya lebih cenderung berdepan masalah kesihatan serta mempunyai risiko lebih tinggi untuk jatuh sakit apabila dijangkiti COVID-19,” katanya dalam program perbincangan maya ‘Think Differently with Ras Adiba’ yang dihoskan Pengerusi Bernama Datuk Ras Adiba Radzi di Bernama TV di sini malam tadi.

Bagaimanapun, beliau meluahkan kebimbangan mengenai kesan sampingan vaksin itu terhadap golongan kurang upaya yang mengalami sindrom down, palsi serebrum dan distrofi otot memandangkan sistem keimunan mereka tidak kuat berbanding individu lain.

“Saya percaya masalah utamanya ialah alergi. (Misalnya) jika anda mempunyai alergi yang ketara dan melihat kepada berjuta- juta (orang) yang telah diimunisasi, (hanya) beberapa orang yang mengalami reaksi teruk terhadap vaksin itu,” kata penerima Anugerah Pakar Pediatrik Cemerlang Asia 2012 dan Anugerah Advokasi SENIA 2016.

Kumpulan pertama vaksin Pfizer-BioNTech sebanyak 312,390 dos selamat tiba di Malaysia melalui pintu masuk negara di Lapangan Terbang Antarabangsa Kuala Lumpur (KLIA) di Sepang; Johor dan Pulau Pinang pada Ahad lalu.

Program Imunisasi COVID-19 Kebangsaan dilaksanakan dalam tiga fasa bermula 24 Februari dengan Fasa 1 dari Februari hingga April 2021 untuk petugas barisan hadapan yang membabitkan 500,000 orang.

Fasa 2, dari April hingga Ogos, akan membabitkan warga emas berusia 65 tahun dan ke atas, kumpulan berisiko tinggi dan golongan kurang upaya merangkumi kira-kira 9.4 juta orang manakala Fasa 3, yang bermula Mei tahun ini hingga Februari 2022, akan meliputi rakyat Malaysia dan bukan warganegara berusia 18 tahun dan ke atas, yang menyasarkan lebih 13.7 juta orang.


MBMB Warriors juara sulung Governor Cup Melaka

DURIAN TUNGGAL 26 Januari – MBMB Warriors FC muncul juara sulung Kejohanan Governor Cup Melaka 2022 selepas menewaskan Tampoi FC 2-1 pada perlawanan akhir, malam tadi.

Pada aksi di Stadium Universiti Teknikal Malaysia Melaka (UTeM) itu, MBMB Warriors bermula garang apabila mendahului seawal minit ke-4 menerusi jaringan Muhd Nor Harith Roslan.

Kegembiraan itu bagaimanapun tidak kekal lama apabila Tampoi FC yang juga juara Liga Melaka Divisyen 1 2022 kembali menyamakan kedudukan tiga minit selepas itu.

Sedang perlawanan disangka berakhir dengan keputusan seri dan bersambung ke penentuan sepakan penalti, Muhd Hakimie Helmy muncul wira MBMB Warriors selepas berjaya menjaringkan gol kemenangan di masa kecederaan.

Hadir sama menyaksikan perlawanan akhir itu ialah Ketua Menteri Datuk Seri Utama Sulaiman Md Ali, Exco Pembangunan Belia, Sukan dan Badan Bukan Kerajaan negeri VP Shanmugam dan Presiden Persatuan Bolasepak Melaka (MAFA) Datuk Wira Nur Azmi Ahmad.

Turut hadir, Naib Canselor UTeM Prof. Ts. Dr. Massila Kamalrudin; Ketua Pegawai Eksekutif UTeM Holding Sdn. Bhd. Datuk Wira Sazali Muhd Din dan Presiden Majlis Gabungan Belia Negeri Melaka Datuk Mohd Ridhwan Mohd Ali.

Untuk rekod, pada edisi sulung ini, sebanyak 17 pasukan bersaing dalam format peringkat kumpulan, sebelum lapan terbaik mara ke suku akhir dan seterusnya empat ke separuh akhir sebelum berakhir dengan dua pasukan di pentas final.

Antara pasukan yang bersaing dalam Governor Cup 2022 ialah Tampoi FC, Jebat FC, Hulubalang FC, MBMB Warriors FC, Durian Tunggal United FC, Bara FC, Bertam Ulu FC, Duyong Fighter FC, Bachanglona FC dan Rizq FC.

Selain itu, kejohanan itu turut menampilkan pasukan jemputan terdiri daripada Parlimen Masjid Tanah, Parlimen Alor Gajah, Parlimen Tangga Batu, Parlimen Hang Tuah Jaya, Parlimen Kota Melaka, Parlimen Jasin dan UTeM TUAH FC.


Gempa bermagnitud 5.9 gegar Selatan Filipina

MANILA, 19 April – Gempa bumi bermagnitud 5.9 menggegarkan wilayah Davao Oriental di selatan Filipina pada Selasa, menurut Institut Vulkanologi dan Seismologi Filipina.

Gegaran yang berlaku pada 9.23 pagi waktu tempatan itu pada kedalaman 49 kilometer (km), kira-kira 54 km tenggara bandar Manay, lapor Xinhua.


Bapa didakwa bunuh bayi lelaki 6 bulan

IPOH, 6 April – Seorang jururawat lelaki didakwa di Mahkamah Majistret di sini hari ini atas pertuduhan membunuh bayi kandungnya yang berusia enam bulan, Mac lepas.

Zahrul Ashrik Zulkaflee, 30, mengangguk faham ketika pertuduhan dibacakan dan tiada pengakuan direkodkan di hadapan Majistret Jesseca Daimis kerana kes bunuh di bawah bidang kuasa Mahkamah Tinggi.

Mengikut kertas pertuduhan, penjawat awam itu didakwa membunuh Muhammad Zakir Asyraf yang berusia enam bulan di sebuah rumah di Kampung Kepayang, Fairpark di sini kira-kira 10 malam, 17 Mac lepas.


Muhammad Safawi ‘terbang’ ke Portugal

SEPANG 4 Okt – Bintang bola sepak Johor Darul Ta’zim (JDT) Muhammad Safawi Rasid berlepas ke Portugal malam tadi bagi melengkapkan perpindahannya secara pinjaman ke pasukan liga utama negara itu, Portimonense SC.

Pemain sayap berusia 23 tahun itu yang membantu JDT merangkul kejuaraan Liga Super sebanyak empat kali sejak menyertainya pada 2017, dipinjamkan ke Portimonense selama satu musim.

“Saya sangat gembira kerana peluang ini datang sekali seumur hidup, pengalaman ini tidak boleh dibeli dengan wang dan ini (perpindahan) akan saya ingat sampai bila-bila,” katanya kepada pemberita di Lapangan Terbang Antarabangsa Kuala Lumpur (KLIA) di sini, malam tadi.

Muhammad Safawi dinobatkan sebagai Pemain Paling Bernilai (MVP) Anugerah Bola Sepak Kebangsaan (ABK) pada 2018 dan 2019 sekali gus menjadikan beliau pemain paling muda memenangi anugerah MVP pada usia 21 tahun.

Tonggak pasukan kebangsaan itu telah meledak 47 gol dalam 101 penampilan bersama skuad Harimau Selatan dalam kesemua pertandingan tempatan dan antarabangsa.

“Berat hati sebenarnya nak tinggalkan JDT sebab dah empat tahun bersama, banyak pencapaian saya raih dan banyak memori manis dicipta di sana,” kata anak jati Dungun itu.

Muhammad Safawi akan menjadi pemain Malaysia kedua yang berhijrah ke liga utama Eropah selepas pemain muda meningkat naik negara Luqman Hakim Shamsuddin yang menyertai kelab liga Belgium KV Kortrijk daripada Selangor 2.


Peniaga tidak digalak bungkus makanan guna surat khabar

AYER KEROH 19 April – Peniaga di negeri ini khusus pengusaha makanan tidak digalakkan untuk menggunakan surat khabar sebagai pembungkus atau alas makanan siap dimasak.

EXCO Kesihatan negeri, Dr Muhamad Akmal Saleh berkata, dakwat pada kertas surat khbar mengandungi bahan kimia yang dikhuatiri boleh menjejaskan kesihatan dan memudaratkan tubuh manusia.

“Jika guna surat khabar sebagai pembungkus kena lapik plastik. Maksudnya balut makanan menggunakan plastik kemudian barulah boleh guna surat khabar sebagai pembungkus,” katanya ketika dihubungi MHI.

Mengulas lanjut Dr Muhamad Akmal berkata pihaknya bagaimanapun sentiasa memantau peniaga-peniaga makanan di negeri ini khusus sepanjang ramadan menerusi Op Ramadan.

“Memang kita Negeri Melaka ada Op Ramadan, jadi kita gunakan kesempatan yang ada ketika berjumpa pengusaha makanan untuk menilai dan melihat cara mereka uruskan makanan.

“Hasil pemantauan peniaga memang gunakan alas plastik, setakat ini tidak ada lagi masalah atau isu peniaga yang gunakan surat khabar secara terus untuk bungkus makanan,” katanya.


Perdana Menteri bertemu tokoh bahasa bincang usaha martabat Bahasa Melayu

KUALA LUMPUR, 10 Mac – Perdana Menteri Datuk Seri Ismail Sabri Yaakob hari ini mengadakan pertemuan dengan delegasi tokoh-tokoh bahasa berkaitan pemerkasaan Bahasa Kebangsaan di Bangunan Parlimen di sini.

Pertemuan selama kira-kira setengah jam itu dihadiri oleh Yang Dipertua Dewan Negara Tan Sri Dr Rais Yatim, Pengerusi Lembaga Pengelola Dewan Bahasa dan Pustaka, Prof Datuk Seri Dr Awang Sariyan dan Ketua Satu Gabungan Penulis-Penulis Nasional (Gapena) Datuk Zainal Abidin Borhan.

Turut hadir Pengerusi Pertubuhan Berita Nasional Malaysia Senator Datuk Ras Adiba Radzi dan Pengerusi Persatuan Kebudayaan Han, Datuk Goh Hin San.

Rais ketika ditemui media selepas pertemuan itu berkata antara perkara yang dibincangkan dalam pertemuan tersebut ialah usaha penggunaan Bahasa Melayu dalam urusan rasmi di luar negara.

Misalnya jika orang (kerajaan) Vietnam datang ke Malaysia, jika Perdana Menterinya datang dan menggunakan Bahasa Vietnam, maka Perdana Menteri kita harus berbahasa Melayu. Jika Perdana Menteri kita ke negara Arab juga sama, akan ada penterjemah untuk dari rombongan kita. Tetapi jika ke negara Eropah dan menggunakan Bahasa Inggeris, maka ada pilihan untuk menggunakan Bahasa Inggeris atau Bahasa Melayu,” katanya.

Selain itu, Rais berkata cadangan lain yang dibincangkan ialah memberikan latihan kepada juruhebah radio dan pengacara televisyen supaya mereka petah berkomunikasi dalam Bahasa Melayu.

Sementara itu Rais juga berkata perlu ada usaha terjemahan buku-buku penting untuk ilmu ke Bahasa Melayu demi mengembangkan ilmu tersebut kepada masyarakat di negara ini.

“Usaha-usaha meraikan Bahasa Melayu seperti Bulan Bahasa Kebangsaan juga perlu diperluaskan, kita berharap cadangan-cadangan ini nanti akan dibawa ke kabinet untuk dipersetujui dan Perdana Menteri akan membuat pengumuman penting berkenaan Bahasa Melayu nanti,”katanya.

Perdana Menteri pada Februari lepas berkata Malaysia akan menggunakan Bahasa Melayu dalam setiap urusan rasmi negara, termasuk mesyuarat dan persidangan antarabangsa sebagai usaha memartabatkan Bahasa Kebangsaan.


Penubuhan PIP bakal rancakkan perdagangan Malaysia-Thailand- Ismail Sabri

PADANG BESAR, 15 Mac – Penubuhan Perlis Inland Port (PIP) amat tepat pada masanya bagi merancakkan perdagangan antara Malaysia dan Thailand, kata Perdana Menteri Datuk Seri Ismail Sabri Yaakob.

Beliau berkata pada masa ini, nilai dagangan antara Malaysia dan Thailand adalah US$23 bilion (RM96.78 bilion) dengan sejumlah US$10.5 bilion (RM44.18 bilion) disumbangkan melalui perdagangan antara sempadan.

“Ketika lawatan rasmi pertama saya ke Thailand pada Februari lepas, terbukti komitmen kedua-dua negara dalam meningkatkan hubungan dua hala dan mengukuhkan kerjasama dalam pelbagai bidang seperti perdagangan dan pelaburan, pertanian, pendidikan dan tenaga kerja.

“Malaysia dan Thailand juga bersetuju untuk menyasarkan nilai perdagangan kepada US$30 bilion (RM126.23 bilion) menjelang 2025,” katanya semasa berucap pada Majlis Pelancaran PIP dan ‘Bonded Road’ di sini hari ini.

Ismail Sabri berkata kedudukan Perlis yang strategik dari segi geografi iaitu berdekatan sempadan Malaysia-Thailand memberi kelebihan untuk memanfaatkan pelbagai peluang ekonomi dan perniagaan dalam perniagaan rentas sempadan.

Perdana Menteri berkata PIP akan mewujudkan nilai tambah kepada projek-projek strategik di Wilayah Ekonomi Koridor Utara (NCER) di Perlis iaitu Kawasan Perindustrian Lembah Chuping (CVIA), Chuping Agro Valley (CAV), NCER Agribio Economic Zone (NAEZ) dan Perlis Super Fruits Valley.

Perdana menteri berkata dengan pelancaran PIP juga, CVIA dijangka bakal mentransformasikan Perlis dan ekonomi NCER menerusi peningkatan pelaburan dan mewujudkan peluang pekerjaan bagi penduduk tempatan dan ini dapat mengurangkan migrasi keluar rakyat tempatan.

“Sehubungan itu, Pihak Berkuasa Pelaksanaan Koridor Utara (NCIA) akan terus meningkatkan sistem hubungan pengangkutan yang bersepadu dengan infrastruktur pengangkutan dan logistik yang holistik, membolehkan PIP mempertingkatkan daya tarikan pelabur ke NCER,” jelasnya.

Dalam pada itu, Ismail Sabri berkata Perlis sedang berada di trajektori peningkatan dalam pertumbuhan ekonomi pasca pandemik yang dapat dilihat menerusi kenaikan jumlah dagangan melalui negeri itu.

Katanya bagi tempoh Januari hingga Disember tahun lalu sebanyak RM7.9 billion nilai dagangan melalui negeri itu direkodkan berbanding RM5.4 billion pada tempoh yang sama tahun 2020 dengan penyertaan tenaga kerja pula mencatatkan 64.5 peratus pada suku keempat tahun 2021 daripada 63 peratus bagi tempoh yang sama tahun sebelumnya.

“Setelah sekian lama dikenali sebagai negeri yang berteraskan pertanian, Perlis kini bersedia mengorak langkah ke arah transformasi menjadikannya negeri berasaskan perindustrian moden dengan projek-projek strategik berimpak tinggi seperti PIP dan CVIA,” katanya.

Selain itu Ismail Sabri berkata NCER kini berdepan dengan prospek pertumbuhan yang cerah, dengan unjuran pertumbuhan Keluaran Dalam Negeri Kasar (KDNK) Wilayah adalah antara 6.5 peratus dan 6.9 peratus dalam tempoh pemulihan 2022.

“Berdasarkan indikator ekonomi yang positif dan memastikan lebih ramai Keluarga Malaysia dalam wilayah ini memperolehi manfaat, kerajaan Perlis dan NCER perlu terus meningkatkan daya saing dalam era pasca COVID-19 bagi menarik lebih banyak pelaburan domestik dan antarabangsa,” tambahnya.


Sulaiman minta calon baharu BN bekerja lebih kuat

KUALA LUMPUR 6 Nov – Ketua Menteri Datuk Seri Utama Sulaiman Md Ali meminta kesemua 86 peratus muka baharu yang dicalonkan Barisan Nasional (BN) bekerja lebih kuat untuk menarik sokongan pengundi.

Katanya, kesemua calon-calon ini perlu sentiasa turun ke bawah bagi memenangi hati rakyat dan seterusnya diberikan mandat untuk membentuk kerajaan baharu di Melaka selepas ini.

“Difahamkan 86 peratus calon-calon yang ditampilkan kali ini terdiri daripada muka-muka baharu. Jadi saya mohon kepada semua calon baharu untuk bekerja lebih kuat.

“Jadi, saya harap semua calon-calon ini dapat turun ke bawah dan memaklumkan kepada pengundi bahawa mereka akan bekerja dengan baik,” katanya.